text:
“Ngubani Ngokwenene Olikhoboka Elithembekileyo Neliyingqondi?”
“Ngubani ngokwenene olikhoboka elithembekileyo neliyingqondi ethe inkosi yalo yalimisela phezu kwempahla yendlu yayo?”
1, 2. Liliphi ijelo elisetyenziswa nguYesu ukusondla namhlanje, ibe kutheni kubalulekile ukuba silazi?
“BAZALWANA, andazi ukuba zingaphi izihlandlo ndifumana amanqaku aqulethe kanye oko ndikufunayo ngexesha kanye endikufuna ngalo kwiimpapasho zenu.” Leyo yindlela awathetha ngayo omnye udade xa wayebulela abazalwana abasebenza kwikomkhulu lehlabathi. Ngaba nawe uvakalelwa ngolo hlobo? Baninzi abavakalelwa njalo. Ngaba kuyamangalisa ukuva oko? Nakanye.
2 Ukufumana ukutya kokomoya ngexesha elifanelekileyo bubungqina bokuba uYesu, iNtloko yebandla uyasifezekisa isithembiso sakhe sokuba wayeza kusondla. Ngubani amsebenzisayo ukusondla? Xa wayechaza umqondiso wobukho bakhe, uYesu wathi wayeza kusebenzisa ‘ikhoboka elithembekileyo neliyingqondi’ ukuze linike abendlu yakhe ‘ukutya kwabo ngexesha elifanelekileyo.’ (Funda uMateyu 24:
3. Yiyiphi into ekhe yathethwa ziimpapasho zethu ngomzekeliso wekhoboka elithembekileyo?
3 Yiyiphi indlela esimele siwuqonde ngayo umzekeliso kaYesu ophathelele ikhoboka elithembekileyo? Ngaphambili, iimpapasho zethu zakha zathi: NgePentekoste ka-33, uYesu wamisela ikhoboka elithembekileyo phezu kwendlu yakhe. Ikhoboka limela iqela lawo onke amaKristu athanjisiweyo aphila emhlabeni ngalo naliphi na ixesha ukususela ngoko. Abendlu babhekisela kwakuloo maKristu athanjisiweyo njengabantu ngabanye. Ngo-1919, uYesu wamisela ikhoboka elithembekileyo ‘phezu kwayo yonke impahla yakhe’
WAZALISEKA NINI LO MZEKELISO?
4-6. Kutheni sisithi umzekeliso kaYesu wekhoboka wazaliseka kuphela emva ko-1914?
4 Umongo walo mzekeliso ubonisa ukuba zange uqale ukuzaliseka, ngePentekoste ka-33, kodwa uzaliseka kweli xesha lesiphelo. Makhe sibone ukuba iZibhalo zisinceda njani sifikelele kweso sigqibo.
5 Umzekeliso wekhoboka elithembekileyo uyinxalenye yesiprofeto sikaYesu esiphathelele “umqondiso wobukho [bakhe] nowokupheliswa kwenkqubo yezinto.” (Mat. 24:3) Inxalenye yokuqala yesi siprofeto, sikuMateyu 24:4-22, iinenzaliseko ezimbini
6 Ukuqala kumazwi akuMateyu 24:
7. Nguwuphi umbuzo obalulekileyo owaphakamayo njengoko kwakuqalisa ixesha lokuvuna, ibe ngoba?
7 Khawukhe ucingisise ngalo mbuzo: “Ngubani ngokwenene ikhoboka elithembekileyo neliyingqondi?” Ngenkulungwane yokuqala, kwakungekho sizathu sakuwubuza lo mbuzo. Njengokuba siye sabona kwinqaku elandulela eli, abapostile babekwazi ukwenza imimangaliso nkqu nokudlulisela izipho ezingummangaliso ezazingqina ukuba baxhaswa nguThixo. (IZe. 5:
NGUBANI IKHOBOKA ELITHEMBEKILEYO NELIYINGQONDI?
8. Kutheni ifaneleka nje into yokuba ikhoboka elithembekileyo libunjwa ngamaKristu athanjisiweyo?
8 Ikhoboka elithembekileyo limele libunjwe ngamaKristu athanjisiweyo asemhlabeni. Loo maKristu abizwa ngokuba ‘abububingeleli basebukhosini’ yaye athunywe ukuze ‘ “avakalise ngokubanzi iimbalasane” zalowo wawabizayo ukuba aphume ebumnyameni angene ekukhanyeni kwakhe.’ (1 Pet. 2:9) Iyafaneleka ke ngoko into yokuba amalungu obo ‘bubingeleli basebukhosini’ abe nenxaxheba ngokuthe ngqo ekufundiseni abazalwana bawo inyaniso.
9. Ngaba onke amaKristu athanjisiweyo abumba ikhoboka elithembekileyo? Cacisa.
9 Ngaba onke amaKristu athanjisiweyo asemhlabeni abumba ikhoboka elithembekileyo? Akunjalo. Inyaniso kukuba asingawo onke amaKristu athanjisiweyo anenxaxheba ekudluliseleni ukutya kokomoya kubazalwana bawo abasehlabathini lonke. Phakathi kwengqolowa kukho abazalwana abazizicaka zolungiselelo okanye abadala kumabandla abakuwo. Bafundisa inyaniso kwindlu ngendlu nasemabandleni ibe baxhasa ngokunyaniseka ulwalathiso oluvela kwikomkhulu lehlabathi. Kodwa abananxaxheba ekukhupheni ukutya kokomoya kubazalwana abasehlabathini lonke. Enye into phakathi kwabathanjiswa kukho noodade abathobekileyo, abangasoze bazame ukurhwaphilizela kubo indima yokufundisa ebandleni.
10. Ngubani olikhoboka elithembekileyo neliyingqondi?
10 Ngubani ke, olikhoboka elithembekileyo neliyingqondi? Ngokuvisisana nendlela eyasetyenziswa nguYesu ukondla abaninzi ngezandla zabambalwa, elo khoboka libunjwa liqaqobana labazalwana abathanjisiweyo abanenxaxheba ngokuthe ngqo ekulungiseleleni nasekukhupheni ukutya kokomoya ngexesha lobukho bukaKristu. Ukutyhubela imihla yokugqibela, abazalwana abathanjisiweyo ababumba ikhoboka elithembekileyo baye basebenza ngaxhathalinye kwikomkhulu lehlabathi. Kumashumi eminyaka akutshanje eli khoboka lithembekileyo liye lachazwa ngokuba liQumrhu Elilawulayo LamaNgqina KaYehova. Noko ke, igama elithi “ikhoboka,” kulo mzekeliso kaYesu likwimo yesinye, nto leyo ebonisa ukuba eli khoboka libumbene. Ngoko ke, izigqibo zeQumrhu Elilawulayo zenziwa ngamalungu alo xa ewonke ngazwinye.
NGOOBANI ABENDLU?
11, 12. (a) Ziziphi izihlandlo ezibini elamiselwa kuzo ikhoboka elithembekileyo neliyingqondi? (b) UYesu walimisela nini ikhoboka elithembekileyo phezu kwabendlu yakhe, ibe wakhetha bani?
11 Kuyaphawuleka ukuba kulo mzekeliso kaYesu, ikhoboka elithembekileyo neliyingqondi limiselwa ngokukhethekileyo izihlandlo ezibini. Kwesokuqala, phezu kwabendlu; kwesesibini phezu kwayo yonke impahla yenkosi. Ekubeni lo mzekeliso uzaliseka kuphela ngexesha lesiphelo, zozibini ezi zihlandlo zokumiselwa zimele zenzeke emva kokuba uYesu efikile esemandleni obukumkani ukususela ngo-1914.
12 UYesu walimisela nini ikhoboka elithembekileyo phezu kwabendlu yakhe? Ukuphendula lo mbuzo, simele sibuyele emva ko-1914
13. Kuqukwa oobani xa kuthethwa ngabendlu, yaye ngoba?
13 Ngoobani ke, abendlu? Ngamazwi alula, ngabo banikwa ukutya. Ekuqaleni kwemihla yokugqibela, abendlu yayingawo onke amaKristu athanjisiweyo. Kamva, abendlu baye baquka isihlwele esikhulu sezinye izimvu. Ngoku ezinye izimvu sele zibumba inxalenye enkulu ‘yomhlambi omnye’ okhokelwa nguKristu. (Yoh. 10:
14. (a) Yiyiphi imbopheleleko enikwe ikhoboka elithembekileyo, ibe iquka ntoni? (b) Sisiphi isilumkiso esenziwa nguYesu kwikhoboka elithembekileyo neliyingqondi? (Funda ibhokisi ethi “Ukuba Elo Khoboka Linobubi . . . ”)
14 UYesu ulithwalise imbopheleleko enzima ikhoboka elithembekileyo neliyingqondi. Kumaxesha okubhalwa kweBhayibhile, ikhoboka okanye igosa elithenjwe ngolo hlobo lalimiselwa njengomphathi wendlu. (Luka 12:
LAMISELWA PHEZU KWAYO YONKE IMPAHLA YENKOSI
—NINI?
15, 16. UYesu ulimisela nini ikhoboka elithembekileyo phezu kwayo yonke impahla yakhe?
15 Sinini isihlandlo sesibini sokulimisela kukaYesu
16 Ufika nini uYesu? Impendulo ifumaneka kumongo walo mzekeliso. Khumbula ukuba xa iivesi ezingaphambi kwale zithetha ‘ngokuza’ kukaYesu, zibhekisela kwixesha lokuza kwakhe ukuze avakalise aze agwebe ekupheleni kwale nkqubo yezinto. (Mat. 24:
17. Iquka ntoni impahla kaYesu?
17 Iquka ntoni ‘yonke le mpahla kaYesu’? Xa uYesu esithi ‘yonke’ impahla yakhe akazange aphelele nje kwizinto ezisemhlabeni. Enyanisweni, uYesu unegunya elikhulu elifikelela nasezulwini. Wathi: “Linikwe mna lonke igunya ezulwini nasemhlabeni.” (Mat. 28:
18. Kutheni uYesu eza kuvuyiswa nje kukumisela ikhoboka elithembekileyo phezu kwayo yonke impahla yakhe?
18 Sisiphi isigqibo okusikhokelela kuso esi sibakala? Xa uYesu esiza kugweba ebudeni bembandezelo enkulu, uya kufumanisa ukuba ikhoboka elithembekileyo belisoloko lithembekile libanika ukutya kokomoya ngexesha elifanelekileyo abo bendlu. Emva koko uya kulimisela isihlandlo sesibini
19. Ngaba ikhoboka elithembekileyo lifumana umvuzo ongaphezu kowabanye abathanjiswa ezulwini? Cacisa.
19 Ngaba umvuzo ofunyanwa likhoboka elithembekileyo ezulwini ungaphezu kowabanye abathanjiswa? Akunjalo. Umvuzo othenjiswe iqela elincinane kwinto ethile unokuxhanyulwa nangabanye. Ngokomzekelo, cinga ngoko kwathethwa nguYesu kubapostile bakhe abayi-11 abathembekileyo kubusuku nje obungaphambi kokufa kwakhe. (Funda uLuka 22:28-30.) UYesu wathembisa iqela elincinane lamadoda ukuba laliza kufumana umvuzo ngenxa yokuthembeka kwalo. Laliza kulawula kunye naye kwitrone yobukumkani. Kodwa kwiminyaka kamva, wabonisa ukuba bonke abayi-144 000 baza kuhlala ezitroneni baze balawule kunye naye. (ISityhi. 1:1; 3:
20. Kwakutheni ukuze uYesu amisele ikhoboka elithembekileyo, ibe yintoni ozimisele ukuyenza?
20 Esebenzisa ikhoboka elithembekileyo neliyingqondi, uYesu usalandela loo ndlela wayisebenzisa ngenkulungwane yokuqala
Isiqendu 2: Ngaphambilana, kumzekeliso ofanayo uYesu wabhekisela ‘kwikhoboka’ ngokuthi ‘ligosa’ waza “abendlu” wababiza ngokuthi ‘liqela labalindi bakhe.’
Isiqendu 6: Igama lesiGrike, uer′kho·mai elithetha ‘ukuza’ kukaKristu lahlukile kwelithi pa·rou·si′a elithetha ‘ubukho’ bakhe. Ubukho bakhe obungabonakaliyo buqalisa ngaphambi kokufika kwakhe eze kugweba.
Isiqendu 12: Funda inqaku elithi “Khangelani! Ndinani Yonke Imihla,” kwiphepha 10-12, isiqendu 5-8 kwakule Mboniselo.
Isiqendu 16: Funda inqaku elithi “Sixelele, Ziya Kubakho Nini Na Ezi Zinto?” kwiphepha 7-8, isiqendu 14-


c: text/html

text:
Ibali 93: UYesu Wondla Abantu Abaninzi
KWENZEKE into eyoyikekayo. UYohane uMbhaptizi usandul’ ukubulawa. UHerodiya, umfazi wokumkani, wayengamthandi. Yaye wabangela ukumkani ayalele ukuba kunqunyulwe intloko kaYohane.
Xa uYesu esiva ngale nto, uba buhlungu. Uya ngasese eyedwa. Kodwa abantu bayamlandela. Xa uYesu ebona izihlwele, uyazisizela. Ngoko uthetha nazo ngobukumkani bukaThixo, aze aphilise abagulayo kuzo.
Ngolo rhatya beza kuye abafundi bakhe besithi: ‘Kuyahlwa, yaye le yindawo eyintlango. Bandulule abantu ukuze bazithengele ukutya kwizixekwana ezikufutshane.’
‘Akukho mfuneko yokuba bahambe,’ uyaphendula uYesu. ‘Banikeni ukutya.’ Ebuza uFilipu, uYesu uthi: ‘Singakuthenga phi na ukutya okunokwanela ukondla bonke aba bantu?’
‘Kuya kusidla imali eninzi ukuthenga ukutya okwaneleyo ukuze ngamnye afumane intwana kuko,’ uyaphendula uFilipu. UAndreya uthi: ‘Le nkwenkwe, iphethe ukutya kwethu, inezonka ezihlanu neentlanzi ezimbini. Kodwa akunakubanela bonke aba bantu.’
‘Baxeleleni abantu bahlale phantsi engceni,’ utsho uYesu. Uyabulela ke kuThixo ngokutya aze akuqhekeze ekwahlulahlula. Emva koko abafundi banika bonke abantu isonka nentlanzi. Kukho amadoda angama-5 000, kwanamawaka amaninzi abafazi nabantwana. Bonke batya bahluthe. Yaye xa abafundi beqokelela okuseleyo, kuzala iingobozi ezili-12!
Ngoku uYesu uthi abafundi bakhe mabangene enqanaweni ukuya ngaphesheya koLwandle lwaseGalili. Ebusuku kufika umoya omkhulu wesaqhwithi, aze amaza abethe inqanawa ngapha nangapha. Abafundi boyika gqitha. Kuthi ke, ezinzulwini zobusuku, babone umntu ehamba emanzini esiza kubo. Bayakhala ngokoyika, kuba abayazi into abayibonayo.
‘Musani ukoyika,’ utsho uYesu. ‘Ndim!’ Sekunjalo abakholwa. Ngoko uPetros uthi: ‘Ukuba okunene nguwe, Nkosi, yitsho nam ndize kuwe ndihamba phezu kwamanzi.’ UYesu uyaphendula: ‘Yiza!’ Uyehla uPetros aze ahambe emanzini! Wasuka woyika waza waqalisa ukutshona, kodwa uYesu uyamsindisa.
Kamva, kwakhona uYesu wondla amawaka abantu. Kwesi sihlandlo ubondla ngezonka ezisixhenxe neentlanzi ezimbalwa. Yaye kwaphinda kwabakho ukutya okwaneleyo kwabo bonke. Ayimangalisi na indlela uYesu abanyamekela ngayo abantu? Xa elawula njengokumkani kaThixo akusayi kufuneka sizikhathaze nganto!
Mateyu 14:1-32; 15:29-38; Yohane 6:1-21.
Imibuzo
- Yiyiphi into ebuhlungu eyehlela uYohane uMbhaptizi, yaye imenza azive njani uYesu?
- UYesu uzondla njani izihlwele ezimlandelayo, yaye kusala ukutya okungakanani?
- Kutheni abafundi besoyika ebusuku yaye kwenzeka ntoni kuPetros?
- UYesu uphinda awondle njani amawakawaka abantu?
- Kutheni kuya kuba mnandi gqitha xa uYesu sele elawula njengoKumkani kaThixo?
Imibuzo eyongezelelekileyo
- Funda uMateyu 14:1-32.
Ingxelo ekuMateyu 14:23-32 isibonisa ntoni ngobuntu bukaPetros?
Ingxelo engokweZibhalo isibonisa njani ukuba uPetros waqola waza wayeka ukuba ngumntu ongxamayo? (Mat. 14:27-30; Yoh. 18:10; 21:7; IZe. 2:14, 37-40; 1 Pet. 5:6, 10)
- Funda uMateyu 15:29-38.
UYesu wayibonisa njani intlonelo ngamalungiselelo ezinto eziphathekayo avela kuYise? (Mat. 15:37; Yoh. 6:12; Kol. 3:15)
- Funda uYohane 6:1-21.
AmaKristu namhlanje anokuwuxelisa njani umzekelo kaYesu ngokuphathelele urhulumente? (Yoh. 6:15; Mat. 22:21; Roma 12:2; 13:1-4)
Funda Okungakumbi
UYesu Wondla Abantu Abaninzi
Jonga ukuba yintoni engafanelekanga kulo mfanekiso uze ufakele imibala.

robotstxt: allowed

filter: keep


text:
UVUKANI! JANUWARI 2013
Ukukhulisa Abantwana Abangacingeli Iziqu Zabo Kuphela Kweli Hlabathi Linabantu Abazicingelayo
Indlela yokuphepha iimpazamo ezintathu abanye abazali abadla ngokuzenza.
Okwenzeka Ehlabathini
Yiva iindaba ezisematheni nezinye izinto ezibangela umdla ehlabathini.
Indlela Yokuthetha Nomntwana Wakho Ofikisayo
Ngaba uyacaphuka xa uthetha nomntwana wakho ofikisayo? Ziintoni ezibangela loo nto?
Isazinzulu Sichaza Isizathu Sokuba Nokholo Kwaso
Funda ngezibakala ezingokwenzululwazi aye wazihlola nangesizathu sokuba nokholo kwakhe kwiLizwi likaThixo.
Ukukhulisa Abantwana Abangacingeli Iziqu Zabo Kuphela Kweli Hlabathi Linabantu Abazicingelayo
Khawufunde ngezi ndlela zintathu onokunceda ngazo abantwana bakho bakuphephe ukucingela iziqu zabo kuphela.
Ukutyelela ECameroon
Funda ngamasiko nangabantu beli lizwe laseAfrika.
IParadesi
Ngaba isemazulwini okanye yindawo yokwenene elapha emhlabeni? Ngubani onokuphila apho?
Ubuchule Bokufuduka Bukakhwalimanzi Ongwevu
Funda ngale ntaka ithatha uhambo lweentsuku ezisibhozo, olona hambo lumangalisayo lwaziwa ngumntu.
Izinto Ezingakumbi Ezifumaneka Kwi-intanethi
Ndenze Ntoni Xa Umntu Esenza Izimbo Zokufuna Ukulala Nam?
Funda ukuba kuthetha ukuthini ukwenzelwa izimbo ezibonisa ukuba umntu ufuna ukulala nawe, noko unokukwenza xa ukule ngxaki.
USolomon Wenza Ngobulumko
Khangela ukuba yintoni engekhoyop kulo mfanekiso, wugqibezele uze ufake imibala.


text:
UBUTYEBI OBUPHUMA ELIZWINI LIKATHIXO | NEHEMIYA 9–11
Abakhonzi Abanyanisekileyo Baxhasa Amalungiselelo KaThixo
Abantu bakaThixo ngokuzithandela baxhasa unqulo lokwenyaniso ngeendlela ezahlukahlukeneyo
Uhlanga lwalungiselela lwaza lwabhiyozela uMthendeleko Weminquba ngendlela efanelekileyo
Suku ngalunye abantu babehlanganisana ukuze baphulaphule xa kufundwa uMthetho kaThixo owawubenza bachulumance
Abantu babevuma izono zabo, bathandaze baze bacele uYehova ukuba abasikelele
Abantu bavuma ukuba baza kuqhubeka bewaxhasa onke amalungiselelo kaThixo
Ukuqhubeka kuxhaswa amalungiselelo kaThixo kuquka:
Ukutshata kuphela abo bakhonza uYehova
Ukwenza iminikelo yemali
Ukugcina iSabatha
Ukuzisa iinkuni esibingelelweni
Ukunikela kuYehova ngentlahlela yesivuno nezibulo lomhlambi


text:
ICANDELO 10
USolomon Ulawula Ngobulumko
UYehova unika uKumkani uSolomon ubulumko; ngexesha lokulawula kukaSolomon amaSirayeli anandipha uxolo nempumelelo ngendlela engazange ibonwe
BEBUYA kuba njani ubomi ukuba lonke uhlanga nomlawuli walo beluthobela imithetho kaYehova njengoMongami? Impendulo yalo mbuzo yabonakala ngoxa kwakulawula uKumkani uSolomon iminyaka engama-40.
Ngaphambi kokuba uDavide afe, wamisela unyana wakhe uSolomon ukuba abe ngukumkani. Ephupheni, uThixo wathi kuSolomon makacele oko akufunayo. USolomon wacela ubulumko nolwazi ukuze akwazi ukugweba abantu kakuhle nangobulumko. UYehova wakholiswa sisicelo sakhe waza wamnika ubulumko nokuqonda. Kwakhona wamthembisa ngobutyebi, uzuko nobomi obude ukuba wayenokuhlala ethembekile.
USolomon waduma ngendlela awayegweba ngobulumko ngayo. Ngesinye isihlandlo abafazi ababini babebangisana ngosana oluyinkwenkwe. USolomon wathi malunqunyulwe phakathi, ukuze ngamnye afumane icala. Owokuqala wavuma, kodwa oyena mama wosana wacela ukuba lunganqunyulwa kodwa lunikwe loo mfazi wokuqala. Ngoko ke uSolomon waqonda ukuba unina wolo sana ngulowo unovelwano waza walunika yena. Wonke uSirayeli weva ngesi sigqibo, baza abantu baqonda ukuba uSolomon unobulumko bukaThixo.
Enye yezona zinto zinkulu awazifezayo uSolomon yaba kukwakha itempile kaYehova—isakhiwo esikhulu eYerusalem esasiza kuba sisazulu sonqulo kwaSirayeli. Xa kwakuvulwa loo tempile, uSolomon wathandaza wathi: “Khangela! Amazulu, ewe, izulu lawo amazulu, alikulingene; kobeka phi, ke, kule ndlu ndiyakhileyo!”—1 Kumkani 8:27.
USolomon waduma nakwamanye amazwe, njengaseShebha, eArabhiya. Ukumkanikazi waseShebha waya kubona uzuko nobutyebi bukaSolomon, efuna nokwazi ubulumko anabo. Lo kumkanikazi wabuthanda ngokwenene ubulumko bukaSolomon nokuchuma kukaSirayeli kangangokuba wadumisa uYehova ngokumisela ukumkani onobulumko obunjalo etroneni. Ngenxa yeentsikelelo zikaYehova ulawulo lukaSolomon lwaba lolona luphumelelayo noluseluxolweni kwimbali kaSirayeli wamandulo.
Okubuhlungu kukuba uSolomon wayeka ukusebenzisa ubulumko bukaYehova. Akazange athobele umthetho kaThixo, waza watshata abafazi abaninzi, abanye babo ababenqula oothixo beentlanga. Ngokuthe ngcembe abo bafazi bayisusa intliziyo yakhe kuYehova waza wanqula izithixo. UYehova wathi kuSolomon inxalenye yobukumkani yayiza kuthatyathwa kuye. Wathi kuza kusala inxalenye encinane kwintsapho yakhe, ngenxa kayise uDavide. Phezu kwako nje ukungathobeli kukaSolomon, uYehova wahlala enyanisekile kumnqophiso wobukumkani awawenza noDavide.
—Oku kusekelwe kweyoku-1 yooKumkani isahluko 1 ukusa kwese-11; kweyesi-2 yeziKronike isahluko 1 ukusa kwese-9; kwiDuteronomi 17:17.


text:
MATSHI 20, 2014
EZAZWENIBANZI
Uswelekile UGuy H. Pierce, Obelilungu LeQumrhu Elilawulayo LamaNgqina KaYehova
ENEW YORK—UGuy H. Pierce obelilungu leQumrhu Elilawulayo lamaNgqina kaYehova eliseBrooklyn, eNew York, uye wasweleka ngoLwesibini ngoMatshi 18. Ebeneminyaka eyi-79.
UMnu. Pierce usebenze kwiikomiti ezahlukahlukeneyo ezivelela imisebenzi enento yokwenza namaNgqina nomsebenzi wawo wokufundisa ngeBhayibhile owenziwa ehlabathini lonke. Umsebenzi wakhe ubufuna ukuba ahambe kakhulu ibe ebezisebenzisa ezi zihlandlo ukuze akhuthaze amaNgqina kaYehova asehlabathini lonke. Ebenomsebenzi omninzi, ebesaziwa njengomntu obexakeka kodwa obezipha ixesha lokuphulaphula abantu abadinga uncedo okanye abafuna ukucetyiswa, ibe uncumo nokuba liqhula kwakhe bekusenza abantu bakhululeke. Abona bantu bamaziyo, baphawula ukuba abantu abaneemvelaphi okanye iintlanga ezahlukahlukeneyo bezitsaleleka kuye. Kwintetho yakhe ayinikele kwitheko labaphumelele eGiliyadi, uMnu. Pierce wathetha ngento aziwa ngayo, wathi: “Yimele imithetho efanelekileyo, kodwa yiba bhetyebhetye. Mus’ ukubajongela phantsi abantu osebenza nabo kuba belolunye uhlanga.”
UGuy Hollis Pierce wazalelwa eAuburn, eKhalifoniya, ngoNovemba 6, 1934. Wabhaptizwa njengeNgqina likaYehova ngoAgasti 14, 1955, ena-20. Watshata nelinye iNgqina uPenelope (Penny) Wong, ngoMeyi 30, 1977, baza bakhulisa abantwana. Umsebenzi waba bakwaPierce yayikukufundisa abanye abantu iBhayibhile (amaNgqina athi ayengoovulindlela abathe ngxi). Kamva, wayehambahamba etyelela amabandla amaNgqina kaYehova kulo lonke elaseUnited States ukuze akhuthaze abanye abenza umsebenzi wokushumayela nabanye abasemabandleni asekuhlaleni. Ngo-1997, abakwaPierce bacelwa ukuba baye kusebenza kwiofisi yesebe yamaNgqina kaYehova eUnited States. Ngo-Oktobha 2, 1999, kwenziwa isaziso sokuba uMnu. Pierce ulilungu elitsha leQumrhu Elilawulayo.
UMnu. Pierce wayengusihlalo kwintlanganiso yonyaka ye-129 ye-Watch Tower Bible and Tract Society of Pennsylvania, ngempelaveki yango-Oktobha 5 nange-6 2013. Abantu ababelapho ababesuka kumazwe ayi-31 babeyi-1 413 676, abanye kweli nani babebukele kwi-intanethi. Ngokutsho kwewebhsayithi yamaNgqina esemthethweni, le yayiyeyona ndibano inkulu yamaNgqina kaYehova.
Ukongezelela, ushiya ngasemva inkosikazi yakhe uPenny, abantwana abathandathu, abazukulwana abaliqela nesizukulwana sabo. Uza kukhunjulwa ngamaNgqina kaYehova akwiindawo ngeendawo awayewagqala njengosapho.
IQumrhu Elilawulayo liye lathetha ngokholo lwakhe olomeleleyo nokumela kwakhe imigaqo nemithetho kaYehova laza longezelela lathi: “Siya kuhlala sikhumbula indlela awayenesibindi ngayo, ubomi bakhe basemhlabeni abuphile ngokuthembeka buza kusomeleza ukuba siqhubeke sikhonza.”
Fowunela:
UJ. R. Brown, Office of Public Information, tel. +1 718 560 5000


text:
Bazali, Nani Bantwana—Nxibelelanani Ngothando
“Wonke umntu umele akhawuleze ukuva, acothe ukuthetha, acothe ukuqumba.”—YAK. 1:19.
1, 2. Yiyiphi indlela abajongana ngayo abazali nabantwana ngokuqhelekileyo, kodwa bubuphi ubunzima abakhe bajamelane nabo?
“UKUBA ubunokwazi ukuba abazali bakho baza kufa ngomso, yiyiphi eyona nto ubuya kubaxelela yona namhlanje?” Lo ngumbuzo owabuzwa kumakhulu abantwana baseUnited States. Kunokuba bacinge ngazo naziphi na iingxaki abanazo nabazali babo, iipesente ezingama-95 kubo bathi babeya kuthi kubo: “Ndicel’ uxolo,” “Ndinithanda gqitha.”—IFor Parents Only, ebhalwe nguShaunti Feldhahn noLisa Rice.
2 Ngokuqhelekileyo, abantwana bayabathanda abazali babo, ngokunjalo ke nabazali. Oku kunjalo ngokukhethekileyo kwiintsapho zamaKristu. Nakuba abazali nabantwana belangazelela ukusondelelana, kukhe kube nzima ukunxibelelana. Yintoni eyenza kubekho imiba engaphathwayo nokuba sekuncokolwa ngokunyaniseka nangokukhululekileyo? Ziziphi ezinye izinto ezithintela unxibelelwano oluhle? Zinokoyiswa njani?
‘ZONGELENI’ IXESHA LOKUNXIBELELANA
3. (a) Kutheni kunzima nje ukunxibelelana kakuhle kwiintsapho ezininzi? (b) Yintoni eyayinceda amaSirayeli mandulo akwazi ukuchitha ixesha elaneleyo kunye neentsapho zawo?
3 Kwiintsapho ezininzi kunzima ukufumana ixesha elaneleyo lokunxibelelana kakuhle. Le meko yayingasoloko injalo. UMoses wawayalela oku amadoda anabantwana kwaSirayeli: “Uze uwabethelele [amazwi kaThixo] kunyana wakho yaye uthethe ngawo ekuhlaleni kwakho endlwini yakho, nasekuhambeni kwakho ngendlela, nasekulaleni kwakho nasekuvukeni kwakho.” (Dut. 6:6, 7) Abantwana babedla ngokuchitha usuku nonina ekhaya okanye noyise emasimini okanye emsebenzini. Abantwana nabazali babechitha ixesha elininzi kunye bencokola. Ngoko, abazali babenethuba lokwazi iimfuno, iminqweno nobuntu babantwana babo. Nabo ke abantwana babenexesha nethuba elaneleyo lokubazi kakuhle abazali babo.
4. Yintoni eyenza kube nzima ukunxibelelana kwiintsapho ezininzi namhlanje?
4 Le meko yahluke gqitha namhlanje! Kwamanye amazwe, abantwana bathunyelwa ekretshi bebancinane, maxa wambi beneminyaka emibini nje kuphela. Abazali abaninzi basebenza kude nekhaya. Ithutyana elivelayo lokuncokola nabantwana liphazanyiswa ziikhompyutha, umabonwakude, nezinye izixhobo ze-elektroniki. Kwiimeko ezininzi, abantwana nabazali baphila ubomi obahlukileyo; abazani tu. Xa kunjalo, unxibelelwano oluhle luphantse lungabikho kwaphela.
5, 6. Abanye abazali ‘bazongela’ njani ixesha abaza kulichitha nabantwana babo?
5 Kutheni ‘ungazongeli’ ixesha kwezinye izinto ze uchithe elingakumbi nentsapho yakho? (Funda eyabase-Efese 5:15, 16.) Ezinye iintsapho ziye zavumelana ekunciphiseni ixesha likamabonwakude okanye lekhompyutha. Ezinye zizama ukutya kunye nokuba sisidlo esinye suku ngalunye. Elinye ithuba elihle gqitha lokunceda abazali basondelelane nabantwana babo ukuze baxubushe bezolile izinto zokomoya, lilungiselelo lonqulo lwentsapho! Ukuzibekela iyure nangaphezulu ngeveki yinto yokuqala ukuze eli lungiselelo liphumelele, kodwa kusafuneka okungakumbi ukuze kuvulwe iingcango zonxibelelwano. Kumele kuhlale kukho unxibelelwano. Ngaphambi kokuba umntwana aye esikolweni, mkhuthaze, xubusha naye itekisi yosuku, okanye uthandaze naye. Oko kunokumnceda ajamelane nosuku.
6 Bambi abazali baye benza iinguqu ezithile ukuze bachithe ixesha elingakumbi nabantwana babo. Ngokomzekelo, ukuze enjenjalo uLaura, * umama wabantwana ababini, wayeka umsebenzi osisigxina. Uthi: “Kusasa yayiba nguwashiywa ukuya emnyango sileqa emsebenzini okanye esikolweni. Ndandibuya emsebenzini sele belele, belaliswe ngumntu owayebagcina. Ukuyeka umsebenzi kwakuthetha ukuba siza kuphila ngemali encinane, kodwa ngoku ndiyayazi izinto abazicingayo neengxaki abanazo abantwana bam. Ndiyabaphulaphula xa bethandaza, ndiyabakhokela, ndiyabakhuthaza ndize ndibafundise.”
‘KHAWULEZANI UKUVA’
7. Yiyiphi eyona nto badla ngokukhalazelana ngayo abazali nabantwana?
7 Emva kokudlan’ indlebe nabantwana abaninzi, ababhali bencwadi ethi For Parents Only baphawula omnye umqobo kunxibelelwano. Bathi: “Eyona nto basoloko beyikhalazela abantwana kubazali babo kukuba, ‘Abaphulaphuli.’” Le ngxaki ikho macala onke. Nabazali basoloko bekhala ngayo kubantwana babo. Ukuze luhlale luluhle unxibelelwano, mntu ngamnye makaphulaphule—abaphulaphulisise ngokwenene abanye.—Funda uYakobi 1:19.
8. Yintoni efunekayo kubazali ukuze babaphulaphule ngokwenene abantwana babo?
8 Bazali, ngaba niyabaphulaphula ngokwenene abantwana benu? Oku kunokuba nzima xa udiniwe okanye nithetha ngento ebonakala ingabalulekanga. Kodwa into ebonakal’ ingenamsebenzi kuwe ingayeyona ibalulekileyo emntwaneni. ‘Ukukhawuleza ukuva’ kuthetha ukunganeli nje ukunikela ingqalelo kwinto ayitshoyo kodwa nakwindlela athetha ngayo. Ithoni yelizwi nezimbo zomzimba zikunceda ubone indlela avakalelwa ngayo. Enye into eluncedo kukubuza imibuzo. IBhayibhile ithi: “Icebo entliziyweni yomntu linjengamanzi anzulu, kodwa umntu wokuqonda ulitsala linyuke.” (IMize. 20:5) Ingqiqo nokuqonda zifuneka ngamandla xa unceda umntwana wakho akhuphe okusentliziyweni.
9. Kutheni abantwana bemele baphulaphule abazali babo?
9 Bantwana, ngaba niyabathobela abazali benu? ILizwi likaThixo lithi: “Yiphulaphule, nyana wam, ingqeqesho kayihlo, ungawushiyi umthetho kanyoko.” (IMize. 1:8) Khumbulani ukuba abazali benu bayanithanda yaye baninqwenelela okona kulungileyo, ngoko bubulumko ukubaphulaphula nokubathobela. (Efe. 6:1) Kulula ukuthobela xa kukho unxibelelwano oluhle naxa usazi ukuba uyathandwa. Bachazele indlela ovakalelwa ngayo. Oko kuya kubanceda bakuqonde. Noko ke, nawe umele uzame ukubaqonda.
10. Sifunda ntoni kwingxelo yeBhayibhile ephathelele uRehobhowam?
10 Umele ulumke gqitha xa ucetyiswa ngoontanga bakho. Icebiso labo linokuvakala limnandi, kodwa lingachananga. Eneneni, lingakufaka nasengxakini. Ekubeni ingenabulumko namava abantu abadala, inkoliso yabaselula ayikwazi kucingela ikamva ibe isenokungayiqondi imiphumo yezenzo ezithile. Khumbula umzekelo wonyana kaKumkani uSolomon, uRehobhowam. Xa waba ngukumkani kwaSirayeli, kwakuya kuba bubulumko ukuthobela icebiso lamadoda amakhulu. Kodwa, wakhetha elobuyatha loontanga bakhe. Oko kwamphulukanisa nenkxaso yabaninzi kubantu awayebalawula. (1 Kum. 12:1-17) Kunokuxelisa ubuyatha bukaRehobhowam, zabalazela ukunxibelelana ngokukhululekileyo nabazali bakho. Baphalazele imbilini yakho. Zuza kwisiluleko sabo, uze ufunde kubulumko babo.—IMize. 13:20.
11. Yintoni enokwenzeka xa kungekho lula ukuthetha nabazali?
11 Bazali, ukuba anifuni abantwana benu babhenele koontanga, zamani ukuba kube lula ukuba bathethe nani. Omnye udade okwishumi elivisayo wathi: “Ndona nje ngokubiza igama lomfana, kube kubi kubazali bam. Oko kwenza kube nzima, ndingabi saqhubeka nencoko.” Omnye udade oselula wathi: “Abantwana abaninzi bayalifuna icebiso labazali babo, kodwa xa abazali bengabahoyi bavele baye kulowo uza kubahoya, nokuba akanamava.” Xa ukulungele ukubaphulaphula ngenyameko abantwana bakho kuyo nantoni na, nabo baya kukhululeka baze baliphulaphule icebiso lakho.
‘COTHANI UKUTHETHA’
12. Indlela abasabela ngayo abazali inokuba yingxaki njani kunxibelelwano lwabo?
12 Enye ingxaki kukungakwazi kuzibamba kwabazali, baqhutywe ziimvakalelo balwise abantwana xa bebaxelela izinto. Yinyaniso ukuba ukuba, abazali abangamaKristu bafuna ukubakhusela abantwana babo. Le ‘mihla yokugqibela’ izaliswe ziingozi—ezokomoya nezinye. (2 Tim. 3:1-5) Kodwa, into abacinga ukuba iza kukhusela abantwana babo, bona abantwana basenokungayiboni ngaloo ndlela.
13. Kutheni abazali bemele bakulumkele ukukhawuleza bakhuphe imbono yabo?
13 Abazali bamele bakulumkele ukukhawuleza bakhuphe imbono yabo. Ewe kona, akudli ngokuba lula ukuzibamba xa umntwana wakho ekuchazela into ebuhlungu. Kodwa kubalulekile ukuphulaphula ngenyameko ngaphambi kokuba uphendule. UKumkani uSolomon osisilumko wathi: “Ukuba nabani na uphendula umbandela ngaphambi kokuwuva, bubudenge obo kuye nokuthotywa.” (IMize. 18:13) Ukuba uyazola, uya kuva into eninzi abe nomntwana wakho eqhabalaka. Umele uyive yonke into eyenzekileyo ukuze ukwazi ukumnceda. Xa intliziyo elihlwili umntu unokuthetha ‘amazwi okubhuda.’ (Yobhi 6:1-3) Njengomzali onothando, phulaphula ukuze uqonde wandule ke ubophe amanxeba ngolwimi lwakho.
14. Kutheni abantwana bemele bacothe ukuthetha?
14 Bantwana, nani nimele ‘nicothe ukuthetha,’ ningangxami nizikhabe izinto ezithethwa ngabazali, kuba uThixo ubanike imbopheleleko yokuniqeqesha. (IMize. 22:6) Kungenzeka ukuba nabo bakhe batyhubela kwezi ngxaki ninazo. Enye into, bayazisola ngeempazamo abaye bazenza, ngoku bafuna ukukhusela nina ningaweli kwimigibe efanayo. Ngoko, jongani abazali benu njengamahlakani, kungekhona iintshaba; njengabacebisi, kungekhona abachasi. (Funda iMizekeliso 1:5.) “Beka uyihlo nonyoko,” ubabonise ukuba uyabathanda njengokuba nabo bekuthanda. Oko kuya kwenza kube lula ukuba ‘bakukhulisele kwingqeqesho nasekweyiselweni kwengqondo kuYehova.’—Efe. 6:2, 4.
‘COTHANI UKUQUMBA’
15. Yintoni eya kusinceda sihlale sinomonde singawaqumbeli amalungu eentsapho zethu?
15 Asisoloko sisiba nomonde kumalungu eentsapho zethu. Umpostile uPawulos wathi: “Abangcwele nabazalwana abathembekileyo ngokumanyene noKristu eKolose. Nina madoda, hlalani nibathanda abafazi benu, ningavuthi ngumsindo ngakubo. Nina boyise, musani ukubacaphukisa abantwana benu, ukuze bangadakumbi.” (Kol. 1:1, 2; 3:19, 21) UPawulos wabongoza abase-Efese wathi: “Mabususwe kuni bonke ubukrakra bolunya nomsindo nengqumbo nokumemeza nokutshabhisa nabo bonke ububi.” (Efe. 4:31) Ukuzeka kade umsindo, ububele, nokuzeyisa—iinxalenye zesiqhamo somoya kaThixo—kuya kusinceda sihlale sizolile naxa sixinezelekile.—Gal. 5:22, 23.
16. UYesu wabalungisa njani abafundi bakhe, ibe kutheni kumangalisa nje oku?
16 Masithathe umzekelo kaYesu. Cinga nje indlela amele ukuba wayexinezeleke ngayo kwisidlo sangokuhlwa sokugqibela nabapostile bakhe. Wayesazi ukuba kwiiyure nje ezingephi wayeza kufa kabuhlungu. Ukungcwaliswa kwegama likaYise nokusindiswa koluntu kwakuxhomekeke ekuthembekeni kwakhe. Ukanti, kwakweso sidlo “kwavela nempikiswano eshushu phakathi kwabo [bapostile] mayela nokuba nguwuphi na kubo obanakala engoyena mkhulu.” UYesu akazange abangxolise okanye abe rhabaxa. Kunoko, waqiqa nabo ezolile. Wabakhumbuza ukuba babesoloko benamathele kuye kwizilingo ezinzima. Nakuba uSathana wayefuna ukubela njengengqolowa, uYesu wavakalisa intembelo anayo yokuba babeza kuhlala bethembekile. Wade wenza umnqophiso nabo.—Luka 22:24-32.
17. Yintoni eya kunceda abantwana bazole?
17 Nabo abantwana kufuneka bazole. Ngakumbi xa befikisa, bebona ngathi abathenjwa ngabazali babo. Nakuba kubonakala njalo maxa wambi, yazi ukuba abazali bakho baxhalabile kuba bekuthanda. Ngokuzola, uphulaphule uze usebenzisane nabo, baya kukuhlonela baze bakujonge njengomntu ophulaphulayo. Oko kungakwenza bakunike inkululeko ngakumbi kwiinkalo ezithile zobomi. Likhondo lobulumko ukuzeyisa. IBhayibhile ithi: “Isiyatha sikhupha wonke umoya waso, kodwa isilumko siwugcina uzolile kude kuse ekupheleni.”—IMize. 29:11.
18. Uthando luluncedo njani ukuze kubekho unxibelelwano oluhle?
18 Ngoko ke, bazali nani bantwana abathandekayo sanukutyhafa xa nibona ngathi unxibelelwano lwethu aluhambi ngendlela ebeningathanda ngayo. Qhubekani nizabalaza, qhubekani nihamba enyanisweni. (3 Yoh. 4) Unxibelelwano olugqibeleleyo luya kubakho kwihlabathi elitsha xa abantu befezekile, iphelile nento yokungaqondani nosukuzwano. Okwangoku sonke senza izinto esiye sizisole ngazo. Ngoko ke, sukuba madolw’ anzima ukucela uxolo. Xolela ngesisa. ‘Hlalani nimanyene eluthandweni.’ (Kol. 2:2) Uthando lunamandla. ‘Uthando luzeka kade umsindo yaye lunobubele. Alucaphuki. Alunanzondo. Luthwala izinto zonke, lukholelwa izinto zonke, luthemba izinto zonke, lunyamezela izinto zonke.’ (1 Kor. 13:4-7) Qhubeka uhlakulela uthando, kuya kugquba unxibelelwano oluhle, kutsho kubekho uvuyo entsatsheni kuze kudunyiswe uYehova.
^ isiqe. 6 Asilogama lakhe eli.


text:
Iminyaka Elikhulu Yomculo Odumisa UThixo
“Ndifun’ uye kwizitudiyo zethu eziseColumbia eNew York City, ucule enye yeengoma zethu. Baza kuyirekhoda. Ungaxeleli mntu ke ngale nto.”
UWilliam Mockridge wasenza esi sabelo awacelwa kuso nguCharles Taze Russell ngasekupheleni kuka-1913. * Loo ngoma yayifumaneka kwidiski enkulu yaye abanye babeyazi njenge-“Sweet By-and-By.” Kamva uWilliam weva ukuba le ngoma iza kusetyenziswa kwi-“Photo-Drama of Creation,” eyenziwa ngeentetho ezirekhodiweyo nomculo odityaniswe nemifanekiso. Yadlalwa eNew York City ngoJanuwari ka-1914.
Le ngoma kaWilliam yayiyenye phakathi kwezingaphezu kweziyi-50 ezazidlalwa kwi-“Photo-Drama” yesiNgesi. Nangona uninzi lweengoma ezazisetyenziswa zazisuka kwabanye abantu, ezimbalwa zazo kuquka le kaWilliam, zaqanjwa zaza zaculwa ngaBafundi BeBhayibhile besebenzisa iculo labo elithi, Hymns of the Millennial Dawn.
Ukuphulaphula Amazwi
Kangangeminyaka emininzi, amaNgqina ayesebenzisa iingoma ezibhalwe ngabanye. Kodwa ke xa kuyimfuneko, ayewatshintsha amazwi ukuze avisisane neZibhalo.
Ngokomzekelo, enye ingoma eyayidlalwa kwi-“Photo-Drama” eyayinomxholo othi, “Our King Is Marching On,” yayisuka kwethi, “Battle Hymn of the Republic.” Le ngoma inamazwi athi: “Amehlo am alubonile uzuko lokuza kweNkosi.” Kodwa ke aBafundi BeBhayibhile bawatshintsha amazwi ayo aza athi: “Amehlo am alubonile uzuko lobukho beNkosi.” Olu tshintsho luhambisana nenkolelo yabo ethi ulawulo lukaYesu Kristu lwalungaquki nje ukuza kodwa luquka nobukho bakhe kangangexesha elithile.—Mateyu 24:3.
Kwiculo lika-1966 elalisithi, Singing and Accompanying Yourselves With Music in Your Hearts, amaNgqina asusa zonke iingoma ezaziwayo ukuba zisuka kwabanye abantu okanye ezicaweni. Ngaloo nyaka, amaNgqina ahlanganisa iqaqobana labadlali bezixhobo zomculo aza arekhoda iingoma eziyi-119 zeli culo. Amabandla ayedlala ezi ngoma xa ecula ezintlanganisweni yaye amanye amaNgqina ayezidlalela xa esemakhayeni awo.
Ngo-2009, amaNgqina kaYehova aba neculo elitsha elithi, Culela UYehova. Eli culo lirekhodwe ngeelwimi ezininzi. Ngo-2013, amaNgqina aqalisa ukwenza iividiyo zomculo zabantwana. Enye inomxholo othi, Thandaza Nanini Na. Abantu abandwendwela u-jw.org badawunlowuda iingoma izihlandlo ezininzi nyanga nganye.
Abaninzi baye babulela ngokwenziwa kwezi ngoma. Elinye ibhinqa elinguJulie labhala lathi ngeculo elithi, Culela UYehova: “Zimnandi ezi ngoma! Xa ndindodwa ndiye ndidlale ezi zichaza indlela endivakalelwa ngayo. Ngoku ndiyabona ukuba ubuhlobo bam noYehova buyomelela, yaye ndizimisele ukuzilahlela nofele kuye.”
UHeather, ongumama wonyana oneminyaka esixhenxe nentombi eneminyaka esithoba, wabhala wathi ngevidiyo ethi, Thandaza Nanini Na: “Iye yabanceda abantwana bam bakwazi ukuthandaza, xa kuqala usuku, xa luphela, nanini na befuna ukuthetha noYehova.”
^ isiqe. 3 UCharles Taze Russell (1852–1916) wayekhokela aBafundi BeBhayibhile, igama awayesaziwa ngalo amaNgqina kaYehova ngoko.
Funda Okungakumbi
Umculo Ngeelwimi ezininzi
Funda ngeengxaki eziye zakho xa bekuguqulelwa amazwi eengoma kwiilwimi ezininzi.
Umboniso Obangel’ Umdla Kwikomkhulu Lehlabathi
Funda ngembali yamaKristu ebangel’ umdla nangamaNgqina kaYehova. Lo mboniso uquka iincwadi ezininzi, imifanekiso kunye nezinye izinto zakudala.


text:
INQAKU ELINGUMXHOLO | YINTONI IMPUMELELO YOKWENENE?
Indlela Yokufumana Impumelelo Yokwenene
IBhayibhile ikhuthaza imbono efanelekileyo ngempumelelo. Ayifundisi ukuba impumelelo inokufunyanwa liqaqobana kuphela. Kwelinye icala, ayikhuthazi ukuba ekuphela kwento omele uyenze ‘kukulandela amaphupha akho,’ ibe zonke izinto ozinqwenelayo ziya kwenzeka. Loo mfundiso—abadla ngokuyifundiswa beselula abantwana—iya kukushiya uphoxekile.
Inyaniso kukuba, impumelelo yokwenene inokufunyanwa nangubani na—kodwa ifuna umgudu. Khawucinge ngale migaqo ilandelayo.
OKUTHETHWA YIBHAYIBHILE:
“Umthandi nje wesilivere akayi kwaneliswa yisilivere, nabani na othanda indyebo akaneliswa yingeniso.”—INtshumayeli 5:10.
OKUTHETHWA KOKU. Ukuba nobunewunewu akusosiqinisekiso solonwabo. Inyaniso kukuba, budla ngokwenza into eyahlukileyo. UGqr. Jean M. Twenge, kwincwadi yakhe ethi Generation Me, ubhala athi: “Abantu abathanda imali badla ngokunxunguphala baze badakumbe kunabantu abathanda abantu.” Uhlabela mgama athi: “Uphando lusoloko lubonisa ukuba imali ayikwazi kuthenga ulonwabo—emva kokuba uthenge izinto ozifunayo, imali ayinakukwenza wonwabe.”
OKO UNOKUKWENZA. Zibekele usukelo lwento evuza kakhulu kunobutyebi nobunewunewu. UYesu wathi: ‘Zilinde kulo lonke uhlobo lwenkanuko, kuba kwanaxa umntu enentabalala ubomi bakhe abuphumi kwizinto anazo.’—Luka 12:15.
OKUTHETHWA YIBHAYIBHILE:
“Ikratshi liphambi kokuwa, yaye umoya wekratshi uphambi kokukhubeka.” —IMizekeliso 16:18.
OKUTHETHWA KOKU. Amabhongo nokuzigwagwisa akanakukwenza ufumane impumelelo yokwenene. Incwadi ethi, Good to Great ithi abaphathi beenkampani eziye zaphumelela “bathozamile, abaqhayisi yaye abaziphakamisi. Ngokwahlukileyo koko, iinkampani ezimbini kwezintathu ebekuthelekiswa nazo bezinabaphathi abanekratshi eliye lanegalelo ekutshoneni kwezo nkampani okanye ekungaqhubini kakuhle kwazo.” Sifunda ntoni? Ukuzicingela bhetele kubangela ukusilela kungekhona impumelelo.
OKO UNOKUKWENZA. Kunokuba ufune udumo, hlakulela ukuthobeka. IBhayibhile ithi: “Ukuba ubani ucinga ukuba unguthile xa engeyonto, ukhohlisa ingqondo yakhe”—ngokuqinisekileyo akuyompumelelo oko!—Galati 6:3.
OKUTHETHWA YIBHAYIBHILE:
‘Akukho nto elunge ngakumbi emntwini kunokuba abone okulungileyo ngenxa yokusebenza kwakhe nzima.’—INtshumayeli 2:24.
OKUTHETHWA KOKU. Ukuba ukhuthele, uya kuwuthanda ngakumbi umsebenzi wakho. Kwincwadi yakhe ethi Teach Your Children Well, uGqr. Madeline Levine ubhala athi: “Inxalenye yokuphumelela kwinto oyenzayo kukuyenza kakuhle yaye ukuze uyenze kakuhle kufuneka umgudu nokuzingisa.” Oko kuquka ukuwa uvuka xa kukho ingxaki.
OKO UNOKUKWENZA. Ukuze uwazi umsebenzi zimisele, yaye musa ukunikezela xa kukho ingxaki. Ukuba unabantwana, banike (ngokobudala babo nobuchule babo) ithuba lokulungisa iingxaki zabo. Musa ukukhawuleza ubancede xa besengxakini. Abantwana bonwaba ngokwenene—yaye baqeqesheka kakuhle—xa befunda ukunganikezeli.
OKUTHETHWA YIBHAYIBHILE:
“Inja ephilayo ilunge ngakumbi kunengonyama efileyo.”—INtshumayeli 9:4.
OKUTHETHWA KOKU. Ukuba uyaphangela, umsebenzi wakho ufanele ube yinxalenye yobomi bakho—awufanele ulawule ubomi bakho bonke. Ngokwenene, ungaziva njani uphumelele ukuba uwenza kakuhle umsebenzi wakho kodwa waphukelwe yimpilo okanye ungahlonelwa yintsapho yakho? Abantu abaphumelela ngokwenene bazama ukulungelelanisa umsebenzi wabo, impilo neentsapho zabo.
OKO NOKUKWENZA. Zinyamekele kakuhle. Phumla ngokwaneleyo. Akuncedi nganto ukuba likhoboka lomsebenzi uze uncame yonke into—impilo, intsapho nabahlobo—ngenxa yempumelelo elilize.
OKUTHETHWA YIBHAYIBHILE:
“Banoyolo abo bayiphapheleyo intswelo yabo yokomoya.”—Mateyu 5:3.
OKUTHETHWA KOKU. Ukufunda iBhayibhile nokusebenzisa imigaqo yayo zizinto ezibalulekileyo ukuze ufumane impumelelo yokwenene. Inyaniso kukuba, izigidi zamaNgqina kaYehova ziye zafumanisa ukuba ukukhonza uThixo kuye kwazinceda azazixhalabela ngokugqithiseleyo izinto eziphathekayo.—Mateyu 6:31-33.
OKO UNOKUKWENZA. Funda indlela enokukunceda ngayo iBhayibhile ukuze ufumane impumelelo yokwenene. Ukuze ufumane ulwazi olungakumbi, dibana namaNgqina kaYehova kwindawo ohlala kuyo, okanye ungene kwiWebhsayithi yawo ethi www.jw.org/xh.
Funda Okungakumbi
Lulumkele Utyekelo Lwentliziyo
Ngamany’ amaxesha iintliziyo zethu ziye zizame ukuyithethelela into engalunganga esiyenzileyo. Yintoni enokusinceda siyazi eyona nto isezintliziyweni zethu?


text:
IBhayi
iBhayi (IsiNgesi: Port Elizabeth) yidolophu eMzantsi Afrika, imi kwiPhondo laseMpuma Koloni, kumgama ongangama 770 yeekhilomitha (478 i-mile) ngasempumalanga kwiKapa. Isixeko esisoloko sishwankathelwa njengePE yaye iteketiswa ngokuba "ISixeko esinoBubele" okanye "ISixeko soMoya oVuthuzayo, sinaba kangange 16 yeekhilomitha kufutshane kwi-Algoa Bay, yaye yenye yeendawo ezimandla eMzantsi Afrika yokuma kweenqanawa. Ikwabizwa njengeKomkhulu loMdlalo waseManzini kwi-Afrika yonke.
IBhayi laqanjwa njengedolophu ngo1820 ukuze kuhlaliswe amaSetlane aseBritane njengendlela yokuqinisa ingingqi ekummandla ophakathi kweKoloni namaXhosa. Ngoku yakha inxenye yoMasipala iNelson Mandela Bay Metropolitan Municipality enabantu abahlalayo abali-1.3 yezigidi zamawaka.


text:
Yintoni Izulu?
Impendulo esuka eBhayibhileni
Igama elithi izulu lisetyenziswa ngeendlela ezintathu eBhayibhileni: (1) amazulu abonakalayo; (2) ummandla womoya; yaye (3) lithetha indawo ephakamileyo okanye isikhundla esiphakamileyo. Kwimeko nganye, loo nto kuthethwa ngayo yiyo esinceda siqonde intsingiselo echanileyo. *
Amazulu abonakalayo. Kule nkalo, amazulu abhekisela esibhakabhakeni apho kubhudla umoya, kubhabha iintaka, apho amafu ahlisa imvula nekhephu nalapho kulenyeza imibane. (INdumiso 78:26; IMizekeliso 30:19; Isaya 55:10; Luka 17:24) Asenokubhekisela nasemajukujukwini apho kukho “ilanga nenyanga neenkwenkwezi.”
—Duteronomi 4:19; Genesis 1:1.
Ummandla womoya. Igama elithi izulu likwabhekisela kummandla womoya, kwindawo yokuhlala ephakame ngaphezulu lee kunesibhakabhaka. (1 Kumkani 8:27; Yohane 6:38) Kummandla womoya kuhlala uYehova uThixo ‘onguMoya’ kwakunye neengelosi awazidalayo. (Yohane 4:24; Mateyu 24:36) Maxa wambi amazulu ayamntwiswa ukufanekisela iingelosi ezithembekileyo, ‘ibandla labangcwele.’
—INdumiso 89:5-7.
IBhayibhile iphinde isebenzise igama elithi amazulu xa ibhekisela kwinxalenye yommandla womoya ‘kwindawo ahlala kuyo’ uYehova. (1 Kumkani 8:43, 49; Hebhere 9:24; ISityhilelo 13:6) Ngokomzekelo, iBhayibhile yaxela kwangaphambili ukuba uSathana needemon zakhe baza kuphoselwa ngaphandle kwezulu ibe abazange banikwe mvume yokubuyela ezulwini. Sekunjalo, babeza kuhlala bekummandla womoya.
—ISityhilelo 12:7-9, 12.
Indawo ephakamileyo okanye isikhundla esiphakamileyo. IZibhalo zisebenzisa igama elithi izulu ukuchaza isikhundla esiphakamileyo esidla ngokuba sesomntu ophetheyo. Eso sikhundla sinokuba:
SesikaYehova uThixo njengoMongami.
—2 Kronike 32:20; Luka 15:21.
BuBukumkani bukaThixo, urhulumente oza kuthabathel’ indawo ulawulo lwabantu. IBhayibhile ibhekisela kobo Bukumkani ‘njengamazulu amatsha.’
—Isaya 65:17; 66:22; 2 Petros 3:13. *
NgamaKristu asemhlabeni anethemba lokuphila ezulwini.
—Efese 2:6.
Ngoorhulumente babantu ababaphakameleyo abantu ababalawulayo.
—Isaya 14:12-14; Daniyeli 4:20-22; 2 Petros 3:7.
Ngoomoya abangendawo abalawula emhlabeni ngoku.
—Efese 6:12; 1 Yohane 5:19.
-
Kunjani ezulwini?
Kuyasetyenzwa kummandla womoya. Kuhlala amakhulu ezigidi zeengelosi ‘eziphulaphula isandi selizwi lakhe [uYehova].’
Xa ithetha ngezulu iBhayibhile ithi linokukhanya okuqaqambileyo. (1 Timoti 6:15, 16) Umprofeti uHezekile wabona umbono wamazulu ‘onjengokukhanya okuqaqambileyo’ ukanti yena uDaniyeli wabona ‘umsinga womlilo.’ (Hezekile 1:26-28; Daniyeli 7:9, 10) Izulu lingcwele okanye licocekile yaye lihle.
Indlela iBhayibhile elichaza ngayo izulu iyamangalisa. (Hezekile 43:2, 3) Ekubeni ummandla womoya ungaphaya kwamandla ethu, akunakwenzeka ngabantu ukukuqonda ngokupheleleyo oko kwenzeka ezulwini.
^ isiqe. 3 ICyclopedia kaMcClintock noStrong ithi, amazulu amatsha akuIsaya 65:17 amela “urhulumente omtsha, ubukumkani obutsha.”
^ isiqe. 9 Igama lesiHebhere eliguqulelwe ngokuthi izulu lithetha “ukuphakama.” (IMizekeliso 25:3) Jonga iThe New Brown, Driver, and Briggs Hebrew and English Lexicon of the Old Testament, iphepha 1029.
Funda Okungakumbi
Ngoobani Abaya Ezulwini?
Yinto exhaphakakileyo ubuxoki bokuba bonke abantu abalungileyo baya ezulwini. Yintoni ngokwenene efundiswa yiBhayibhile?
Yintoni Isihogo? Ngaba Yindawo Yokuthuthunjiswa Ngonaphakade?
Ngaba abantu abangalunganga bohlwaywa esihogweni somlilo? Ngaba isihogo sisohlwayo sesono? Funda iimpendulo ezisuka eBhayibhileni zale mibuzo.


text:
AMAZWE NABANTU
Ukutyelela EIreland
I-IRELAND eyaziwa ngokuba yi-“Emerald Isle” yahlulwe yangamazwe amabini: elona likhulu yiRepublic of Ireland ezimeleyo, kunye nelinye elincinane eliyiNorthern Ireland eliyinxalenye yeUnited Kingdom.
I-Ireland ibizwa ngokuba yiEmerald Isle kuba ukuxhaphaka kweemvula apho kwenza eso siqithi sisoloko siluhlaza oku kwelitye elinqabileyo eliluhlaza iemerald. Sikwahonjiswe nangamachibi nemilambo emihle kwanothotho lweentaba neenduli ezigudle unxweme.
Abantu baseIreland baye banyamezela iimeko ezinzima. Ngokomzekelo, kuqikelelwa ukuba ukususela ngonyaka ka-1845 ukusa ku-1851, kwafa abantu abamalunga nesigidi ngenxa yendlala nezifo ezabangelwa kukuntlithwa kwesivuno seetapile zalapho sisifo sezityalo. Oko kwenza ukuba abemi abaninzi balapho babalekele kumazwe anjengeBritani, iKhanada, iOstreliya neUnited States. Ngoku bamalunga nezigidi eziyi-35 abemi abakumazwe aseMerika abanemvelaphi yaseIreland.
Abantu baseIreland badume ngokuba nobubele nokubuk’ iindwendwe. Bathanda ukuzonwabisa ngemidlalo enjengokukhwela amahashe, ukudlala iqakamba, umbhoxo nebhola ekhatywayo. Amabhinqa athanda kakhulu umdlalo wehoki.
Kwakhona abantu baseIreland bayakuthanda ukuncokola, yaye bayawuthanda nomculo. Umngqungqo waseIreland udumile ehlabathini lonke. Xa besenza lo mngqungqo abadanisi bema nkqo baze bashukumise iinyawo kuphela ngocwangco nangokukhawuleza.
Sele kudlule iminyaka elikhulu amaNgqina kaYehova ekho eIreland. Sithethanje, angaphezu kwe-6 000 amaNgqina ahlala apho efundisa abantu iBhayibhile.
NGABA UBUSAZI?
Indlela Yesigebenga, ekunxweme olusemantla lweNorthern Ireland, yakhiwe ngamawakawaka amatye abangelwe kukudubula kwentaba-mlilo ekufuphi nolo lwandle.


text:
INQAKU ELINGUMXHOLO | NGABA UTHIXO UNOMDLA KUWE
UThixo Unokukuthuthuzela
“UThixo, obathuthuzelayo abo badakumbileyo, wasithuthuzela.”—2 KORINTE 7:6.
ISIZATHU SOKUBA ABANYE BENGAKUKHOLELWA OKO: Abanye abantu nakuba besiva ubunzima, baye bonqene ukucela uncedo kuThixo kuba becinga ukuba bazizikade kuThixo, nokuba akanakubanceda. URaquel olibhinqa uthi: “Xa ndibona iingxaki abanye abantu abanazo, ezam ziye zibonakale ziyimfeketho ndize ndibe madolw’ anzima ukucel’ uncedo kuThixo.”
OKUFUNDISWA LILIZWI LIKATHIXO: UThixo ubesoloko ebanceda yaye ebathuthuzela abantu. Wonke umntu emhlabeni unesono esibangela ukuba angakwazi ukwenza ukuthanda kukaThixo ngokugqibeleleyo. Nakuba kunjalo, uThixo ‘wasithanda waza wathumela uNyana wakhe uYesu Kristu njengombingelelo wokucamagushela izono zethu.’ (1 Yohane 4:10) Ngokufa kukaYesu okuyintlawulelo, uThixo wenze sakwazi ukuxolelwa izono zethu, saba nesazela esimsulwa, sanalo nethemba lobomi obungunaphakade kwihlabathi elinoxolo. * Ngaba loo ntlawulelo ayibonisi ukuba uThixo unomdla kumntu ngamnye?
Makhe sithethe ngompostile uPawulos. Wachukunyiswa kakhulu yintlawulelo kaYesu wade wabhala wathi: ‘Ndiphila ngokholo kuNyana kaThixo, owandithandayo waza wazinikela ngenxa yam.’ (Galati 2:20) UYesu wafa ngaphambi kokuba uPawulos abe ngumKristu. Nakuba kunjalo, uPawulos wayijonga intlawulelo njengesipho esikhethekileyo uThixo amphe sona.
Intlawulelo engokufa kukaYesu isisipho esikhethekileyo uThixo akupha sona nawe. Esi sipho sibonisa indlela oxabiseke ngayo kuThixo. Sinokukunika “intuthuzelo engunaphakade nethemba elilungileyo,” size ‘sikuqinise kuso sonke isenzo esilungileyo nelizwi.’—2 Tesalonika 2:16, 17.
UYesu wanikela ngobomi bakhe kwiminyaka eyi-2 000 eyadlulayo. Bubuphi ubungqina kule mihla obubonisa ukuba uThixo ufuna ukuba nobuhlobo nathi?
^ isiqe. 5 Funda ngakumbi ngentlawulelo kaYesu, kwisahluko 5 sencwadi ethi, Yintoni Ngokwenene Efundiswa YiBhayibhile? epapashwe ngamaNgqina kaYehova.


text:
VESATA, UABIkhadi engabonakaliyo
VESATA, UAB
Antenna internet, Digital eriyeli, Eriyali, Eriyali umnyhadala, Iikhompyutha +18
Ushicelelo
I-V 8:00-17:00
- VESATA, UAB
Imephu
Umsebenzi udidi
Antenna internet, Digital eriyeli, Eriyali, Eriyali umnyhadala, Iikhompyutha, Iikhompyutha, it, Iinkqubo esweni, Iinkqubo zokhuseleko, Iinkqubo zokhuseleko, Imitshini, izixhobo, Impahla electronic, Isihlomelo, Izixhobo yokuzonwabisa, Nangaphandle eriyeli, Satellite izitya, Surveillance khamera, Tablets, Tv, Tv balwamkele, Tv eriyali, Umboniso izixhobo, Uqhagamsheleko, internet, Yorhwebo impahla
Ikhowudi qr
vCard
Website
Igama site: Vesata


text:
Iphulo Elicetywe Kakuhle Lithwala Isiqhamo
UMaría Isabel ngumvakalisi oselula onenzondelelo ohlala kwisixeko saseSan Bernardo, eChile, ilizwe elikuMzantsi Merika. Kowabo baziinzalelwane zohlanga lwaMapuche. Iyonke intsapho yakowabo ibisoloko isenza iinzame zokuseka ibandla elitsha lolwimi lwabo, isiMapudungun.
Xa kwachazwa ukuba iSikhumbuzo sokufa kukaKristu siza kuqhutywa nangesiMapudungun yaye kushicilelwe izimemo ezingama-2 000 zolo lwimi, oko kwenza uMaría wacingisisa. Wayeza kwenzani? Wakhumbula amava abanye abantwana abangamaNgqina abaye baphumelela ngoxa beshumayela kwabanye abantwana besikolo nakootitshala. Wachazela abazali bakhe, baza bathi makeze necebo aza kuzisasaza ngayo esikolweni ezo zimemo. Weza naliphi icebo?
Okokuqala, wacela kootitshala imvume yokubeka isimemo kanye kwisango lokungena esikolweni. Bavuma yaye bamncoma ngaloo nto. Ngenye intsasa, xa inqununu yesikolo yayisenza izaziso yasibhengeza eso simemo!
Emva koko, uMaría Isabel wacela ukutyelela zonke iiklasi. Akuvunyelwa ngutitshala, wabuza enoba bakho kusini na abantwana abangaMapuche. Uthi: “Ndandicinga ukuba baza kuba li-10 okanye i-15 abafundi bolu hlanga kwisikolo sonke, kodwa baba baninzi gqitha—ndaphetha sele ndikhupha izimemo ezili-150!”
“LALILINDELE UMNTU OMDALA”
Elinye ibhinqa elabona esi simemo kwisango lesikolo, labuza umniniso lifuna ukuqonda ngeso siganeko. Unokuzicingela indlela elalimangaliswe ngayo xa lathunyelwa kwintombazana eneminyaka elishumi! Etsho ngoncumo uMaría Isabel uthi: “Lalilindele umntu omdala.” Emva kokulinika isimemo nenkcazelo emfutshane, uMaría Isabel wacela iadresi yalo ukuze yena nabazali bakhe bakwazi ukulityelela balichazele ngoBukumkani bukaThixo. Olunjani uvuyo ababanalo abavakalisi abangama-20 abathetha isiMapudungun xa bebona elo bhinqa nabanye abantu abanomdla abangama-26 beze kweso sikhumbuzo. Ngoku elo qela sele lilibandla elizimeleyo nelikhulayo!
Enoba ungakanani na, unako ukwenza into efanayo ngokumema abanye abafundi okanye abasebenzi ukuze babekho kwiSikhumbuzo, kwintetho yesidlangalala, okanye kwindibano yesithili. Kutheni ungazenzeli uphando kwiincwadi zethu ukuze ufunde amava anokukunceda ukwazi ukwenza oku? Unokuthandazela nomoya oyingcwele kaYehova ukuze ukuncede ube nesibindi sokuthetha ngaye. (Luka 11:13) Ukuba wenjenjalo, uya kumangaliswa uze uvuyiswe kukubona isiqhamo esihle semigudu yakho.


text:
Januwari 4-10
2 KRONIKE 29–32
Ingoma 114 Nomthandazo
Amazwi Okuvula (imiz. 3 nangaphantsi)
UBUTYEBI OBUPHUMA ELIZWINI LIKATHIXO
“Unqulo Lokwenyaniso Lufuna Kusetyenzwe Nzima”: (imiz. 10)
2Kr 29:10-17—UHezekiya uzimisele ukubuyisela unqulo lokwenyaniso
2Kr 30:5, 6, 10-12—UHezekiya umema bonke abantliziyo zinyanisekileyo ukuba bahlanganisane ukuze banqule
2Kr 32:25, 26—UHezekiya ulungisa ukuba nekratshi kwakhe ngokuthobeka (w05 10/15 25 ¶20)
-
Ukwemba Ubuncwane ObuseBhayibhileni: (imiz. 8)
2Kr 29:11—UHezekiya wawumisela njani umzekelo omhle wokubeka izinto zokuqala kwindawo yazo? (w13 11/15 17 ¶6-7)
2Kr 32:7, 8—Yiyiphi eyona nto sinokuyenza enokusinceda silungiselele iingxaki ezisezayo? (w13 11/15 20 ¶17)
Yintoni endiyifundileyo ngoYehova kufundo lweBhayibhile lwale veki?
Ziziphi iingongoma kufundo lweBhayibhile lwale veki endinokuzisebenzisa entsimini?
-
Ufundo LweBhayibhile: 2Kr 31:1-10 (imiz. 4 nangaphantsi)
YIKHUTHALELE INTSIMI
Lungiselela Iintshumayelo Zale Nyanga: (imiz. 15) Ingxubusho. Dlala ividiyo yokuqala Yentshumayelo yeMboniselo Onokuyisebenzisa uze emva koko uxubushe iingongoma eziphambili. Balaselisa indlela umvakalisi aye wasibeka ngayo isiseko sokubuyela. Yenza okufanayo nangentshumayelo yesibini yeMboniselo nencwadana ethi Iindaba Ezilungileyo. Yiya kwindawo ethi “Indlela Yokuqhuba Isifundo Usebenzisa Incwadana Ethi Iindaba Ezilungileyo.” Khuthaza abavakalisi ukuba bazenzele ezabo iintshumayelo.
INDLELA YOKUPHILA YAMAKRISTU
Ingoma 127
“Ilungelo Lethu Lokwakha Nokunyamekela Iindawo Zonqulo Lokwenyaniso”: (imiz. 15) Ingxubusho. Cela abakhe bancedisa xa kwakusakhiwa iHolo YoBukumkani babalise ngovuyo abalufumanayo. Dlan’ indlebe ngokufutshane nomzalwana ovelela ukucocwa nokunyanyekelwa kweHolo YoBukumkani. Mbuze ukuba ibandla lenu linaliphi ilungiselelo.
ISifundo SeBhayibhile Sebandla: ia isahl. 6 ¶1-14 (imiz. 30)
Impinda Yeentlanganiso Elandelwa Ngamagqabantshintshi Eentlanganiso Zeveki Elandelayo (imiz. 3)
Ingoma 142 Nomthandazo
Isikhumbuzo: Nceda uyidlale le ngoma kube kanye, emva koko ibandla liyicule.


text:
Abadala—‘Abasebenzi Abangamadlelane Ukuze Sibe Novuyo’
“Singabasebenzi abangamadlelane ukuze nibe novuyo.”—2 KOR. 1:24.
1. Yintoni eyenza uPawulos wanemihlali ngamaKristu aseKorinte?
KWAKUNGOWAMA-55 C.E., umpostile uPawulos ekwisixeko esikwizibuko iTrowa, kodwa esacinga ngeKorinte. Ekuqaleni kwaloo nyaka, wayekhathazwe kukuva ukuba abazalwana balapho babexambulisana. Ngoko ke, njengobawo oxhalabileyo, wayebathumelele ileta ebalungisa. (1 Kor. 1:11; 4:15) Wathumela umsebenzi olidlelane lakhe uTito waza wacela ukuba abuyele kuye eTrowa nengxelo. UPawulos wayelindele ukufika kukaTito apho eTrowa, elangazelela ukuva okwenzeka eKorinte. Kodwa uPawulos wadana, kuba uTito akazange afike. Wayeza kuthini uPawulos? Wanduluka ngesikhephe esiya eMakedoni, ibe wavuya gqitha bakudibana apho. UTito wamxelela ukuba abazalwana baseKorinte babesamkele kakuhle isiluleko sakhe yaye babelangazelela ukumbona. Wathi akuva ezo ndaba zimnandi uPawulos, waba “nemihlali ngakumbi.”—2 Kor. 2:12, 13; 7:5-9.
2. (a) Yintoni eyabhalelwa abaseKorinte nguPawulos ngokholo novuyo? (b) Yiyiphi imibuzo esiza kuxubusha ngayo?
2 Ngokukhawuleza emva koko, uPawulos wabhalela abaseKorinte ileta yesibini. Wathi kubo: “Asikuko ukuba siziinkosi phezu kokholo lwenu, kodwa singabasebenzi abangamadlelane ukuze nibe novuyo, kuba nimi ngokholo lwenu.” (2 Kor. 1:24) Wayethetha ukuthini xa esitsho? Yintoni enokufundwa ngabadala bebandla kula mazwi?
UKHOLO NOVUYO LWETHU
3. (a) Wayetheth’ ukuthini uPawulos xa esithi: “Nimi ngokholo lwenu”? (b) Namhlanje abadala bamxelisa njani uPawulos?
3 UPawulos wakhankanya iimpawu ezimbini ezibalulekileyo amele abe nazo amaKristu—ukholo novuyo. Ethetha ngokholo, wathi: “Asikuko ukuba siziinkosi phezu kokholo lwenu, . . . kuba nimi ngokholo lwenu.” Ngala mazwi, uPawulos wayevuma ukuba abazalwana baseKorinte bamkhonza ngokunyaniseka uThixo ngenxa yokholo abanalo, kungekhona olwakhe okanye lwabanye abantu. Ngoko, uPawulos akazange ayibone imfuneko yokulawula ukholo lwabazalwana bakhe yaye engakunqweneli nokwenjenjalo. Wayeqinisekile ukuba bathembekile yaye bafuna ukwenza okulungileyo. (2 Kor. 2:3) Nanamhlanje, abadala baxelisa uPawulos ngokubathemba abazalwana ukuba banokholo neenjongo ezintle zokukhonza uThixo. (2 Tes. 3:4) Kunokumisela ibandla imithetho engqongqo, abadala bathembela kwimigaqo yeZibhalo nakulwalathiso oluvela kwintlangano kaYehova. Kakade ke, abadala abazizo iinkosi phezu kokholo lwabazalwana babo.—1 Pet. 5:2, 3.
4. (a) Wayetheth’ ukuthini uPawulos xa esithi: “Singabasebenzi abangamadlelane ukuze nibe novuyo”? (b) Abadala namhlanje bamxelisa njani uPawulos?
4 UPawulos waphinda wathi: “Singabasebenzi abangamadlelane ukuze nibe novuyo.” Ngaloo mazwi, wayethetha ngaye nabazalwana ababezibhokoxa ekuncedeni abaseKorinte. Kutheni sisitsho? Kwakule leta, uPawulos wakhumbuza abaseKorinte ngabazalwana ababini kwaba esithi: “UYesu, esashumayela ngaye phakathi kwenu, oko kukuthi, mna noSilvano noTimoti.” (2 Kor. 1:19) Ngapha koko, nanini na uPawulos esithi “abasebenzi abangamadlelane” kwiileta zakhe, wayethetha abo asebenza nabo nzima kumsebenzi wokushumayela, uApolo,uAkwila, uPriska, uTimoti, uTito, nabanye. (Roma 16:3, 21; 1 Kor. 3:6-9; 2 Kor. 8:23) Ngoko xa esithi: “Singabasebenzi abangamadlelane ukuze nibe novuyo,” wayeqinisekisa abaseKorinte ukuba yena naloo madlelane babesenza konke okusemandleni ukuze bancede onke amalungu ebandla akhonze uThixo ngovuyo. Nanamhlanje, lowo isengumnqweno wabadala. Bazimisele ukwenza okusemandleni ukunceda abazalwana babo ‘bakhonze uYehova benemihlali.’—INdu. 100:2; Fil. 1:25.
5. Nguwuphi umbuzo esiza kuwuxubusha, ibe yintoni esimele sicinge ngayo?
5 Kutshanje, iqela labazalwana noodade abanenzondelelo abahlala kumazwe ahlukahlukeneyo babuzwa lo mbuzo, “Ngawaphi amazwi nezenzo zomdala eziye zakwenza wavuya?” Njengoko sixubusha ngeempendulo zabo, cinga ngamazwi abadala okanye izinto abaye bazenza eziye zabangela ukuba uvuye. Ngapha koko, sonke simele sicinge ngendlela esinokufak’ isandla ngayo ukuze kubekho uvuyo kwibandla esikulo. *
“BULISANI KUPERSI OYINTANDA YETHU”
6, 7. (a) Yiyiphi enye indlela abadala abanokumxelisa ngayo uYesu, uPawulos nabanye abakhonzi kaThixo? (b) Kutheni abazalwana bevuya nje xa bebizwa ngamagama abo?
6 Abazalwana noodadewethu abaninzi bathi bavuya ngakumbi xa bekhathalelwe ngabadala. Enye indlela abakwenza ngayo oku abadala kukuxelisa umzekelo kaDavide, kaElihu, nokaYesu ngenkqu. (Funda eyesi-2 kaSamuweli 9:6; uYobhi 33:1; uLuka 19:5.) Ngamnye kwaba bakhonzi bakaYehova wabonisa inkathalo kwabanye ngokubabiza ngamagama abo. Naye uPawulos wayekuqonda ukubaluleka kokukhumbula nokubabiza ngamagama abazalwana bakhe. Waqukumbela enye yeeleta zakhe, ngokubulisa abazalwana noodade abangaphezu kwama-25 ngamagama abo, kuquka udade onguPersi awathi ngaye: “Bulisani kuPersi oyintanda yethu.”—Roma 16:3-15.
7 Kwabanye abadala iba ngumnqantsa ukukhumbula amagama abantu. Kodwa xa besenza umgudu, iba ngathi bathi kubazalwana babo, ‘Ndimele ndikwazi kuba ubalulekile kum.’ (Eks. 33:17) Abazalwana bayavuya xa abadala bewazi amagama abo yaye bebabiza ngawo xa begqabaza kwiSifundo seMboniselo okanye kwezinye iintlanganiso.—Thelekisa uYohane 10:3.
“WASEBENZA KAKHULU ENKOSINI”
8. Yiyiphi enye indlela uPawulos awawuxelisa ngayo umzekelo kaYehova noYesu?
8 UPawulos waphinda wabonisa inkathalo kwabanye ngokubancoma ngokunyanisekileyo, nto leyo ebenza bakhonze uThixo bevuya. Ngenxa yoko, kwakuloo leta, uPawulos wabachazela ukuba wayezidla ngabo, wathi: “Ndiqhayisa kakhulu ngani.” (2 Kor. 7:4) La mazwi, amele ukuba abenza baziva bethandwa abazalwana baseKorinte. UPawulos wawancoma ngolo hlobo namanye amabandla. (Roma 1:8; Fil. 1:3-5; 1 Tes. 1:8) Enyanisweni, emva kokukhankanya uPersi kwileta eya kwibandla laseRoma, uPawulos wathi: “Wasebenza kakhulu eNkosini.” (Roma 16:12) Amele ukuba amkhuthaza gqitha uPersi loo mazwi! Ngokubancoma abanye uPawulos wayexelisa uYehova noYesu.—Funda uMarko 1:9-11; uYohane 1:47; ISityhi. 2:2, 13, 19.
9. Kutheni bonke ebandleni bevuya xa benconywa?
9 Nanamhlanje abadala bayakuqonda ukubaluleka kokubaxelela indlela abaxabiseke ngayo abazalwana babo. (IMize. 3:27; 15:23) Enyanisweni, eyona nto ayitshoyo umdala xa encoma umzalwana wakhe yile: ‘Ndiyayibona imigudu yakho, kuba ndikukhathalele.’ Abazalwana noodade bayakuthanda ukuva amazwi okhuthazo abadala. Njengabanye abaninzi, omnye udade oneminyaka engaphezu kwama-50 wathi: “Emsebenzini akukho mntu undincomayo. Akukho mntu unexesha lomnye ngaphandle kokukhuphisana. Ngoko xa umdala endincoma ngento endiye ndayenza ebandleni, ndiye ndivuye gqitha, ndizive ndinamandla. Ndiye ndizive ndithandwa nguBawo wam wasezulwini.” Nomnye umzalwana ongenaqabane okhulisa abantwana ababini yedwa uvakalelwa ngolo hlobo. Kutshanje ukhe wanconywa ngomnye umdala. Waziva njani? Uthi: “Ngekhe ayiqonde indlela andikhuthaze ngayo!” Enyanisweni, xa umdala encoma abanye ngokunyaniseka uyabomeleza batsho bavuye ngakumbi. Kucacile ukuba xa abadala bencoma abanye ngokunyaniseka, babanceda baqhubeke bekhonza uThixo ngovuyo baze “bangadinwa.”—Isa. 40:31.
‘LALUSENI IBANDLA LIKATHIXO’
10, 11. (a) Abadala banokumxelisa njani uNehemiya? (b) Umdala unokulomeleza njani ukholo lwabazalwana xa ebatyelele?
10 Yiyiphi enye indlela ebalulekileyo abadala ababonisa ngayo ukuba bayabathanda abazalwana yaye bafuna ukubanceda bakhonze uThixo ngovuyo? Bakhawuleza babancede bonke abafuna ukhuthazo. (Funda iZenzo 20:28.) Xa besenjenjalo, baxelisa abelusi bamandulo bezimvu zikaThixo. Ngokomzekelo, iBhayibhile ithi xa uNehemiya wabona ukuba amanye amaYuda adimazekile, wenza okuthile ukuze awakhuthaze. (Neh. 4:14) Nanamhlanje abadala benza okufanayo. Xa bebona abazalwana bedimazekile, benza unako-nako ukuze babomeleze. Oko bakwenza ngokutyelela abazalwana noodade wabo emakhayeni abo xa iimeko zivuma. Kolo tyelelo lokwalusa, bafuna ukubanika “isiphiwo esithile sokomoya.” (Roma 1:11) Yintoni eya kunceda abadala benjenjalo?
11 Ngaphambi kokuya kutyelela, kufuneka umdala acingisise ngaloo mntu aya kuye. Ziziphi iingxaki ajamelene nazo? Ngawaphi amazwi anokumkhuthaza? Sisiphi isibhalo okanye ibali lomntu oseBhayibhileni eliza kumkhuthaza? Ukucinga kusengaphambili kuya kunceda umdala athethe into evakalayo neyakhayo. Xa efikile, umdala umele abaphulaphule ngenyameko abazalwana xa bethetha. (Yak. 1:19) Omnye udade wathi: “Kuyathuthuzela ukubona umdala ephulaphule ngenyameko.”—Luka 8:18.
12. Ngoobani ebandleni abafuna ukhuthazo, yaye ngoba?
12 Ngoobani abanokutyelelwa ngabadala? UPawulos wabongoza abadala ukuba ‘banikele ingqalelo kuwo wonke umhlambi.’ Enyanisweni, onke amalungu ebandla ayalufuna ukhuthazo, kuquka abavakalisi noovulindlela abaye bakhonza ngokuthembeka kangangeminyaka. Kutheni befuna ukukhuthazwa ngabadala? Nakuba benokholo olomeleleyo, maxa wambi kuba nzima ukunyamezela iingxaki zeli hlabathi lingendawo. Nabakhonzi bakaThixo abomeleleyo bakhe balufune ukhuthazo njengokuba kwakunjalo kuKumkani uDavide.
‘WANCEDWA NGUABHISHAYI’
13. (a) Liliphi ithuba elasetyenziswa nguIshbhi-bhenobhi ukuze ahlasele uDavide? (b) Yintoni eyanceda uAbhishayi wakwazi ukuhlangula uDavide ngexesha elifanelekileyo?
13 Emva nje kokuthanjiselwa ukuba ngukumkani, ityendyana uDavide lalwa noGoliyati, inzalelwane yeengxilimbela zamaRefa. Igorha uDavide wayibulala loo ngxilimbela. (1 Sam. 17:4, 48-51; 1 Kron. 20:5, 8) Kwiminyaka kamva, xa uSirayeli wayesilwa namaFilisti, uDavide waphinda wagagana nenye ingxilimbela. Le yayinguIshbhi-bhenobhi, nayo izalwa ngamaRefa. (2 Sam. 21:16.) Noko ke, kwesi isihlandlo yaphantse yambulala uDavide. Ngoba? Nakuba uDavide wayeselilo igorha, kodwa ngoku wayetyhafile. IBhayibhile isixelela ukuba wayediniwe. Wathi uIshbhi-bhenobhi akubona ukuba uDadive udiniwe, ‘wacinga ngokumxabela.’ Kodwa wathi xa eza kumxabela, “kwaoko, uAbhishayi unyana kaTseruya weza kumnceda [uDavide] wamxabela umFilisti waza wambulala.” (2 Sam. 21:15-17) Wasinda ngaloo ndlela ekufeni! Umele ukuba uDavide wambulela gqitha uAbhishayi ngokubeka iliso lakhe kuye aze enze amatshe ukumhlangula ekufeni! Sifunda ntoni kule ngxelo?
14. (a) Yintoni esincedayo soyise iingxaki ezingathi ngooGoliyati? (b) Abadala banokubanceda njani abanye bahlale bethembekile baphinde bavuye? Yenza umzekelo.
14 Ehlabathini lonke, thina maNgqina kaYehova siqhubeka sikhonza uThixo nangona uSathana namahlakani akhe besitsalisa nzima. Abanye kuthi baye baqubisana neengxaki ezifana neengxilimbela, kodwa ngokuthembela kuYehova, baboyisa abo ‘Goliyati.’ Kodwa, maxa wambi ukusoloko sisilwa nengcinezelo yeli hlabathi kusishiya sidiniwe yaye sidimazekile. Xa sikuloo meko, siba sesichengeni nakwingozi ‘yokuxatyelwa’ yingcinezelo ebesinokuyoyisa kwiimeko eziqhelekileyo. Kulapho kwezo zihlandlo, apho ukhuthazo lomdala olufika ngexesha elifanelekileyo luye lusincede sibe namandla size sivuye. Udade onguvulindlela oneminyaka engaphezu kwama-60 uthi: “Ngenye imini, ndandingaziva mnandi, amandla ephele tu yinkonzo yasentsimini. Omnye umdala wabona ukuba nditsala nzima waza wasondela. Sancokola ngombandela okhuthazayo oseBhayibhileni. Ndalisebenzisa icebiso lakhe ibe landinceda.” Wongeza athi: “Luthando analo olwabangela ukuba lo mdala ayibone imeko endikuyo aze andincede!” Kuvuyisa gqitha ukwazi ukuba sinabadala abasibek’ esweni, nabasikhathalelayo abahlala bekulungele ‘ukuza kusinceda,’ kanye njengoAbhishayi owanceda uDavide.
BABESAZI UKUBA UPAWULOS UYABATHANDA
15, 16. (a) Yintoni eyayisenza uPawulos athandwe gqitha ngabazalwana bakhe? (b) Kutheni sibathanda kangaka nje abadala bethu abanenyameko?
15 Umsebenzi wabadala awuyonto nje incinane. Maxa wambi, bancama ubuthongo bethandazela umhlambi kaThixo okanye benceda abazalwana babo. (2 Kor. 11:27, 28) Sekunjalo, baphumeza imbopheleleko yabo bevuya, kanye njengoPawulos. Wathi kwabaseKorinte: “Ndiya kuchulumanca kakhulu ukuba ndinokudleka ndize ndisetyenziswe ngokupheleleyo ngenxa yemiphefumlo yenu.” (2 Kor. 12:15) Ngenxa yokubathanda kwakhe, uPawulos wadleka ngokupheleleyo ukuze abomeleze. (Funda eyesi-2 kwabaseKorinte 2:4; Fil. 2:17; 1 Tes. 2:8) Yiloo nto uPawulos wayethandwa kangaka nje ngabazalwana bakhe!—IZe. 20:31-38.
16 Nathi siyabathanda abadala bethu yaye xa sithandaza siyambulela uYehova ngokusilungiselela bona. Basenza sivuye ngakumbi ngokusikhathalela kwabo. Siyahlaziyeka xa beze kusityelela. Sinombulelo ngenxa yokuba behlala bekulungele ukuza kusinceda xa kanye siphele tu, kucaca ukuba ingcinezelo yeli hlabathi iyasongamela. Ngokwenene, abadala abangamaKristu abaneliso ngolo hlobo ‘bangabasebenzi abangamadlelane ukuze sibe novuyo.’
^ isiqe. 5 Aba bazalwana noodade babuzwa nalo mbuzo uthi, “Luluphi uphawu oluxabisa gqitha kubadala?” Abaninzi bathi bathanda abadala abanobubele nekulula ukuthetha nabo. Ukubaluleka kolu phawu siza kuxubusha ngako kwinkupho ezayo yeli phephancwadi.


text:
INDLELA YOKUPHILA YAMAKRISTU
UBukumkani—Iminyaka Eyi-100 Ukusa Phambili
Abo bafuna ukuba ngabemi boBukumkani bukaThixo bafanele bafunde yonke into ngoBukumkani noko bukuphumezileyo. Ngoba? Oku akuyi kubanceda nje babe nokholo lokuba uBukumkani bukaThixo buyalawula, kodwa iya kushukumisa iintliziyo zabo ukuze baxelele abantu ngeendaba ezilungileyo zoBukumkani bukaThixo. (Nd 45:1; 49:3) Njengoko ubukele ividiyo ethi UBukumkani—Iminyaka Eyi-100 Ukusa Phambili, khangela iimpendulo zale mibuzo ilandelayo:
Kwakutheni ukuze ‘iPhoto-Drama of Creation’ ibe yintsikelelo kwabo bayibonayo?
Yasetyenziswa njani irediyo ukuze kushunyayelwe iindaba ezilungileyo ebantwini?
Ziziphi ezinye iindlela ezazisetyenziswa ukuze kushunyayelwe iindaba ezilungileyo, ibe zaba luncedo kangakanani?
Ukuqeqeshelwa ukushumayela kuphuculwe njani kule minyaka idluleyo?
Luluphi uqeqesho oluluncedo oluye lwafunyanwa ngabo baye kwisikolo saseGiliyadi?
Iindibano zibafundise njani abantu bakaYehova?
Bubuphi ubungqina onabo bokuba uBukumkani bukaThixo buyalawula?
Sibonisa njani ukuba siyabuxhasa uBukumkani bukaThixo?


text:
Wonke umntu owaye fake ibango lomhlaba okanye abo banqwenela ukufaka amabango emihlaba, bayamenywa kwintlanganiso yoluntu lwase Gugulethu, Nyanga, Crossroads kunye nakwa Langa.
Le ntlanganiso, nezaku khokelwa nguSekela Mphathiswa weze Mihlaba, uMnumzana uMcebisi Sikwatsha, izakuthi inike ingxelo ngendima esele ihanjiwe ekusombululeni amabango emihlaba, ze icacise nesigqibo seNkundla yoMgaqo Siseko ngesigwebo saseLAMOSA.
Izakubanjelwa eGugulethu Sports Complex, nge 20 October, Ngolwesine, ngo 5pm.
Tsalela Themba Sikhutshwa 076 520 7161.


text:
Novemba 28–Disemba 4
INGOMA YAZO IINGOMA 1-8
Ingoma 106 Nomthandazo
Amazwi Okuvula (imiz. 3 nangaphantsi)
UBUTYEBI OBUPHUMA ELIZWINI LIKATHIXO
“UmShulamikazi—Umzekelo Omhle Wokuxeliswa”: (imiz. 10)
[Dlala ividiyo ethi Intshayelelo YeNgoma Yazo Iingoma.]
Ngo 2:7; 3:5—UmShulamikazi wayezimisele ukulinda de afumane umntu amthanda ngokwenene (w15 1/15 31 ¶11-13)
Ngo 4:12; 8:8-10—Wazigcina enyulu kwaye ethembekile ngoxa wayelindile (w15 1/15 32 ¶14-16)
-
Ukwemba Ubuncwane ObuseBhayibhileni: (imiz. 8)
Ngo 2:1—Ziziphi iimpawu ezamenza wamhle nangakumbi umShulamikazi? (w15 1/15 31 ¶13)
Ngo 8:6—Kutheni kusithiwa uthando lokwenene ‘lidangatye likaYa’? (w15 1/15 29 ¶3; w06 11/15 20 ¶7)
Yintoni endiyifundileyo ngoYehova kufundo lweBhayibhile lwale veki?
Ziziphi iingongoma kufundo lweBhayibhile lwale veki endinokuzisebenzisa entsimini?
-
Ufundo LweBhayibhile: (imiz. 4 nangaphantsi) Ngo 2:1-17
YIKHUTHALELE INTSIMI
Utyelelo Lokuqala: (imiz. 2 nangaphantsi) bh—Sebenzisa ividiyo ethi Kutheni Ufanele Ufunde IBhayibhile? ukuze uhambise incwadi. (Phawula: Sukuyidlala le vidiyo kwintetho yakho.)
Xa Ubuyela: (imiz. 4 nangaphantsi) bh—Memela eli buyelo kwiintlanganiso.
Isifundo SeBhayibhile: (imiz. 6 nangaphantsi) bh 29-31 ¶8-9
INDLELA YOKUPHILA YAMAKRISTU
Ingoma 115
“Ulutsha Luyabuza—Ngaba Ndikulungele Ukuthandana?”: (imiz. 9) Intetho esekelwe kwinqaku elithi “Ulutsha Luyabuza—Ngaba Ndikulungele Ukuthandana?”
Ngaba Luthando Okanye Yintabatheko?: (imiz. 6) Dlala uze uxubushe ividiyo ethi Ngaba Luthando Okanye Yintabatheko?
ISifundo SeBhayibhile Sebandla: (imiz. 30) kr isahl. 4 ¶16-23, nebhokisi ethi “Buyinto Yokwenene Kangakanani UBukumkani Kuwe?”
Impinda Yeentlanganiso Elandelwa Ngamagqabantshintshi Eentlanganiso Zeveki Elandelayo (imiz. 3)
Ingoma 34 Nomthandazo


text:
Ngaba Ubusazi?
Ngaba uYesu wayephazama xa wayethetha ngetyuwa ephelelwa sisongo sayo?
KwiNtshumayelo yakhe yaseNtabeni, uYesu waxelela abalandeli bakhe oku: “Niyityuwa yomhlaba; ke ukuba ityuwa ithe yaphelelwa sisongo sayo, buya kubuyiselwa njani na ubutyuwa bayo? Ayinamsebenzi konke konke ngaphandle kokulahlelwa phandle ukuze inyathelwe ngabantu.” (Mateyu 5:13) Ityuwa inqanda ukubola. Yiloo nto uYesu wafanisa abafundi bakhe netyuwa kuba babenokukhusela abanye ekonakaleni ngokomoya nasekuziphatheni.
Ngokuphathelele oko kwathethwa nguYesu ngetyuwa ephelelwa sisongo, iThe International Standard Bible Encyclopedia ithi: “Ityuwa yoLwandle Olufileyo yayixubana nezinye izimbiwa; nto leyo eyayibangela iphelelwe bubutyuwa bayo.” Iyaqondakala ke ngoko into yokuba uYesu ayichaze ityuwa ngokuthi “ayisenamsebenzi konke konke ngaphandle kokulahlelwa phandle.” Le ntyilalwazi yongeza ngelithi: “Nangona ukungcola kwakuyenza ityuwa yoLwandle Olufileyo ibe kumgangatho ophantsi kunezinye iityuwa zezinye iiLwandle, ukufumaneka kwayo ngokulula ngaselunxwemeni, kuyenza ibe yeyona isetyenziswayo ePalestina.”
Wawuthetha ukuthini kubalandeli bakhe umzekeliso kaYesu wokulahleka kwengqekembe yedrarhma?
UYesu wenza umzekeliso womfazi owathi emva kokulahlekelwa yingqekembe yedrarhma kwezilishumi wathabatha isibane waza watshayela indlu ngokucokisekileyo de wayifumana. (Luka 15:8-10) Ngomhla kaYesu idrarhma enye yayiphantse ilingane nomvuzo wosuku, ngoko ke, kwakulahleke imali eninzi. Sekunjalo, lo mzekeliso wawufundisa nenye nto ebalulekileyo ngobomi.
Ezinye iimbekiselo zibonisa ukuba amanye amabhinqa ayehombisa ngeengqekembe. Ngoko ke, kusenokwenzeka ukuba uYesu wayethetha ngengqekembe eyayisisacholo esixabisekileyo seminyaka okanye iyinxalenye yekhazi lomfazi. Enoba yayisithini na imeko, kuyaqondakala ukuba lenze umgudu ongaka wokuyikhangela.
Izindlu zabantu abaqhelekileyo bomhla kaYesu, zazakhiwe ngendlela yokuba ubushushu nokukhanya kungangeni konke konke. Iifestile zazimbalwa ukuba zazikho kwa ukubakho. Phantsi kwakusandlalwa iindiza ezomisiweyo zezityalo ezahlukahlukeneyo. Xa ingqekembe ithe yawa, kwakuba nzima ukuyifumana. Omnye umhlalutyi uthi, “Yiloo nto xa kuwe into incinane enjengemali kwindawo enjalo, kwakulayitwa isibane kuze kutshayelwe indlu. Le yayiyeyona ndlela yokuyikhangela.”


text:
Vumelani UYehova Omeleze Aze Akhusele Umtshato Wenu
“Ngaphandle kokuba uYehova uyasilinda isixeko, kulilize ukuhlala komlindi ephaphile.”—INDU. 127:1b.
1, 2. (a) Kwakutheni ukuze amaSirayeli ayi-24 000 aphulukane neentsikelelo? (b) Kutheni eso siganeko samandulo sibalulekile kuthi?
NGAPHAMBI nje kokuba amaSirayeli angene kwiLizwe Lesithembiso, amashumi amawaka amadoda aba “neentlobano zokuziphatha okubi neentombi zakwaMowabhi.” Ngenxa yoko, ayi-24 000 abulawa nguYehova. Khawufan’ ucinge—lalisele lisondele ixesha lokuba azuze ilifa ekwakukudala elilindele, kodwa ngenxa yokunikezela kwisilingo, aphulukana nezo ntsikelelo.—Num. 25:1-5, 9.
2 Lo mzekelo wabhalelwa “ukulumkisa thina bafikelwe ziziphelo zeenkqubo zezinto.” (1 Kor. 10:6-11) Ekubeni sele iza kuphela ‘imihla yokugqibela,’ sekumbovu ukuba abakhonzi bakaThixo bangene kwihlabathi elitsha elinobulungisa. (2 Tim. 3:1; 2 Pet. 3:13) Noko ke, okubuhlungu kukuba abanye abanquli bakaYehova baye bayeka ukuzikhusela. Baye babanjiswa ngumgibe wokuziphatha kakubi baza bafumana imiphumo ebuhlungu ngenxa yezenzo zabo. Abantu abanjalo basecicini lokuphulukana neentsikelelo ngonaphakade.
3. Kutheni kubalulekile ukuba izibini ezitshatileyo zifune ulwalathiso nenkuselo kaYehova? (Jonga umfanekiso osekuqaleni.)
3 Ngenxa yokuba ukuziphatha kakubi kuxhaphakile kule mihla, kubalulekile ukuba amadoda nabafazi bafune ulwalathiso nenkuselo kaYehova, ukuze imigudu yabo yokukhusela imitshato yabo ingabi lilize. (Funda iNdumiso 127:1.) Siza kuthetha ngendlela isibini esinokuwomeleza ngayo umtshato ngokukhusela intliziyo, ngokusondela kuThixo, ngokwambatha ubuntu obutsha, ngokuthethathethana nangokunika amaqabane iimfanelo zomtshato.
KHUSELA INTLIZIYO YAKHO
4. Yintoni eye yakhokelela amanye amaKristu ekwenzeni isono?
4 Inokwenzeka njani into yokuba umKristu ade aziphathe kakubi? Yonke le nto iqala aph’ emehlweni. UYesu wayicacisa ngolu hlobo: “Wonk’ ubani oqhubeka ekhangela umfazi ngokokude amkhanuke sele emkrexezile entliziyweni yakhe.” (Mat. 5:27, 28; 2 Pet. 2:14) AmaKristu amaninzi aye awela ekwenzeni isono, aye azenza buthathaka ngokubukela iphonografi, ukufunda iincwadi ezivuselela inkanuko okanye ngokubukela izinto ezingcolileyo kwi-Intanethi. Amanye aye azonwabisa ngokubukela iimuvi, imidlalo yeqonga neenkqubo zeTV ezibonisa isondo. Amanye aye aya kwimijuxuzo yasebusuku nakwiindawo ezinabantu abadanisa beze (strip shows), okanye kwimizi yoonongogo ekumasajwa kuyo ngenjongo yokwanelisa inkanuko.
5. Kutheni simele sikhusele iintliziyo zethu?
5 Ngenxa yokuthanda ukuhoywa ngabantu abangengomaqabane abo, abanye baye baphetha sele benikezela kwisilingo. Kweli hlabathi linabantu abangakwazi ukuzibamba, kulula gqitha ukuba iintliziyo zethu ezinenkohliso nezityhudisayo zitsaleleke kumntu esingatshatanga naye. (Funda uYeremiya 17:9, 10.) UYesu wathi: “Entliziyweni kuphuma iingcinga ezingendawo, ukubulala, ukukrexeza, uhenyuzo.”—Mat. 15:19.
6, 7. (a) Intliziyo enenkohliso inokumbangela ukuba enze ntoni umntu? (b) Sinokukuphepha njani ukuziphatha kakubi?
6 Xa iminqweno engafanelekanga ikhula kwezo ntliziyo zabo zinenkohliso, abantu ababini abancwaseneyo banokuzibona sele bencokola ngezinto abebemele bazincokole namaqabane abo kuphela. Emva koko, bazenzela amathuba okubonana, le nto yabo iman’ ukuba ngathi yenzeka ngamabona-ndenzile, de baxhaphakelane. Okukhona iimvakalelo zabo zikhula, kokukhona beyekelela ekuziphatheni. Njengoko bedlalela ngasesonweni, kuya kusiba nzima ukuzibamba, nangona besazi ukuba loo nto bayenzayo ayilunganga.—IMize. 7:21, 22.
7 Bayayilibala imilinganiselo kaYehova njengoko iminqweno ephosakeleyo nezinto abancokola ngazo zibenza babambane ngezandla, bancamisane, baphathaphathane, bacofane ngendlel’ evuselela inkanuko, benze nezinye iimbonakaliso zothando, ebebemele ukuba bazenza kubantu abatshate nabo kuphela. Ekugqibeleni, ‘batsalwa baze bawexulwe ngumnqweno wabo.’ Xa loo mnqweno uthe wakhawula, ‘uzala isono’—ukuziphatha kakubi. (Yak. 1:14, 15) Enjani yona intlekele! Bebenokuyiphepha yonke le nto ukuba bebevumele uYehova ukuba abancede bahlonele umtshato. Kodwa njani?
HLALA USONDELE KUTHIXO
8. Ukuba ngabahlobo bakaYehova kusikhusela njani ekuziphatheni kakubi?
8 Funda iNdumiso 97:10. Ukuba ngabahlobo bakaYehova yeyona ndlela ibalulekileyo yokuzikhusela ekuziphatheni kakubi. Njengoko sifunda ngeempawu ezintle zikaThixo size sizame ukuba ‘ngabaxelisa uThixo, njengabantwana abaziintanda, siqhubeke sihamba eluthandweni,’ siya kuba namandla okuxhathisa “uhenyuzo nako konke ukungahlambuluki.” (Efe. 5:1-4) Ekubeni besazi ukuba “uThixo uya kubagweba abahenyuzi nabakrexezi,” abantu abatshatileyo baya kusebenza nzima ukuze umtshato wabo ubekeke uze ungadyobheki.—Heb. 13:4.
9. (a) UYosefu wasixhathisa njani isilingo sokuziphatha kakubi? (b) Sifunda ntoni kumzekelo kaYosefu?
9 Abanye abakhonzi bakaThixo abathembekileyo baye bazenza buthathaka ngokunxulumana nabantu abasebenza nabo abangengomaNgqina emva komsebenzi. Phofu nangexesha lomsebenzi, izilingo zisenokuvela. Kaloku nenzwana enguYosefu yayisemsebenzini xa yabona ukuba inkosikazi yomqeshi wayo imncwasile. Yayimlinga yonke imihla. Ekugqibeleni, ‘yambamba ngesambatho sakhe, isithi: “Ndilale!”’ Kodwa uYosefu wabaleka. Yintoni eyanceda uYosefu wakwazi ukuzikhusela kweso silingo? Kukuzimisela kwakhe ukuba angalonakalisi ulwalamano lwakhe noThixo okwamenza wahlala enyulu yaye ethembekile. Ngenxa yokungagungqi kwakhe, walahlekelwa ngumsebenzi waza wavalelwa entolongweni ngokungekho sikweni, kodwa uYehova wamsikelela. (Gen. 39:1-12; 41:38-43) Enoba kusemsebenzini okanye emfihlekweni, amaKristu kufuneka alumke angazibeki kwiimeko ezilingayo nomntu ongeloqabane lawo.
YAMBATHA UBUNTU OBUTSHA
10. Ukwambatha ubuntu obutsha kusikhusela njani ekuziphatheni?
10 Ekubeni ubuntu obutsha ‘budalwe ngokokuthanda kukaThixo ngobulungisa bokwenyaniso nokunyaniseka,’ buyeyona nto ibalulekileyo ukuze umtshato uhlale womelele. (Efe. 4:24) Abo bambatha ubuntu obutsha ‘bayawabhubhisa’ amalungu abo omzimba ‘kuhenyuzo, ukungahlambuluki, inkanuko yesini, umnqweno owenzakalisayo, nokubawa.’ (Funda amaKolose 3:5, 6.) Igama elithi ‘ukubhubhisa’ libonisa ukuba simele silwe nzima ukuze sixhathise iminqweno yenyama. Siya kuphepha nantoni na enokusenza sikhanuke umntu ongeloqabane lethu. (Yobhi 31:1) Njengoko siphila ngokuvisisana nentando kaThixo, sifunda ‘ukwenyanya oko kungendawo’ size ‘sinamathele koko kulungileyo.’—Roma 12:2, 9.
11. Ukwambatha ubuntu obutsha kunokuwomeleza njani umtshato?
11 Ubuntu obutsha ‘bungumfanekiso waLowo wabudalayo,’ uYehova. (Kol. 3:10) Xa amadoda nabafazi bebonakalisa “umsa wemfesane, ububele, ukuthobeka kwengqondo, ubulali, nokuzeka kade umsindo,” umtshato wabo uza komelela baze basikelelwe ngokwenene. (Kol. 3:12) Ibe baya kuvana ngakumbi emtshatweni xa bevumela ‘uxolo lukaKristu lulawule ezintliziyweni zabo.’ (Kol. 3:15) Kuzivuyisa ngokwenene izibini ukuba ‘zibe nomsa omnye komnye’! Xa ‘zikhokela ekuboniseni imbeko omnye komnye,’ zonwaba gqitha.—Roma 12:10.
12. Ziziphi iimpawu ocinga ukuba zibalulekile ukuze nonwabe emtshatweni?
12 Xa babebuzwa ukuba ziziphi iimpawu ezenza bonwabe emtshatweni wabo, uSid wathi: “Uthando lolona phawu besisoloko sisebenzela kulo. Nobulali bubalulekile.” Inkosikazi yakhe yongezelela isithi: “Kubalulekile nokuba nobubele. Siye sazama nokuthobeka, nangona bekungasoloko kulula ukwenjenjalo.”
THETHANI KAKUHLE
13. Nguwuphi omnye woondoqo ekwenzeni umtshato uzinze, ibe kutheni?
13 Ngokuqinisekileyo, ukuthetha ngobubele ngomnye woondoqo ekwenzeni umtshato uzinze. Ibiya kuba buhlungu into yokuba izibini zithethe ngentlonelo engakumbi kubantu ezingabaziyo nakwizilwanyana zasekhaya kunokuba zisenza kumaqabane azo! Xa izibini zigqabhukelana ‘ngobukrakra bolunya nomsindo nengqumbo nokumemeza nokutshabhisa,’ ziwenza buthathaka umtshato wazo. (Efe. 4:31) Kunokuba zisingele phantsi umtshato wazo ngokugxekana okanye ngokuphoxana kabuhlungu, izibini zimele ziwomeleze ngamazwi obubele, athantamisayo nanemfesane.—Efe. 4:32.
14. Ziziphi izinto esimele sikuphephe ukuzenza?
14 IBhayibhile ithi “kukho ixesha lokuthi cwaka.” (INtshu. 3:7) Kodwa ke loo nto ayithethi kuthi kufuneka siqumbelane, singancokolisani. Enye inkosikazi yaseJamani ithi: “Ukuqumba kunokulikhathaza iqabane lakho.” Noko ke, yongezelela isithi: “Nangona kungasoloko kulula ukuzola xa ukhathazekile, ayilunganga nento yokusuka nje uphuhluke xa uthetha. Xa uthetha ungacinganga okanye usenza into eza kulikhathaza iqabane lakho, wenz’ izinto zibe mbi ngakumbi.” Indoda nomfazi abazicombululi iingxaki zabo ngokushawutana okanye ngokungathethisani. Kunoko, bomeleza umtshato wabo ngokungavumeli ukungavisisani kube yinto yomhla nezolo okanye baxambulisane into engapheliyo.
15. Ukukhuphelana imbilini kunokuwomeleza njani umtshato?
15 Umtshato womelela ngakumbi xa izibini zizipha ixesha lokukhuphelana imbilini. Kubalulekile ukucinga ngento esiza kuyithetha, kodwa ke singayilibali nendlela yokuyithetha. Ngoko ke, nangamaxesha anzima, kufuneka uyenze umkhwa wakho into yokuthetha ngobubele, ivakale loo nto kwithoni yelizwi lakho nakumagama owasebenzisayo. Loo nto iya kwenza kube lula kwiqabane lakho ukuba likumamele. (Funda amaKolose 4:6.) Indoda nomfazi banokuwenza ube luqilima umtshato wabo xa bethetha ilizwi ‘elilungele ukwakha njengoko kusenokuba yimfuneko, ukuze liwanike oko kukholekileyo’ amaqabane abo.—Efe. 4:29.
NIKA IQABANE LAKHO IIMFANELO ZOMTSHATO
16, 17. Kutheni kubalulekile ukucingela iimvakalelo zeqabane neemfuno zalo zesondo?
16 Enye indlela izibini ezinokuwomeleza ngayo umtshato wazo kukubeka izilangazelelo zeqabane kuqala. (Fil. 2:3, 4) Amadoda nabafazi bamele bacingele iimvakalelo neemfuno zesondo zamaqabane abo.—Funda eyoku-1 kwabaseKorinte 7:3, 4.
17 Okulusizi kukuba, abanye abantu abatshatileyo abakuthandi ukwenza izimbo zothando okanye ukwabelana ngesondo, ibe amanye amadoda acinga ukuba indoda ethantamisayo ithambile. IBhayibhile ithi: “Nina madoda, qhubekani nihlala nabo ngokokwazi.” (1 Pet. 3:7) Indoda kufuneka iqonde ukuba iimfanelo zomtshato azipheleli nje kwisondo. Umfazi udla ngokukunandipha ngakumbi ukwabelana ngesondo xa umyeni wakhe ebonisa ukuba uyamthanda nangamanye amaxesha. Xa bobabini becingelana, baya kuzanelisa kakuhle iimvakalelo neemfuno zokwenyama.
18. Amadoda nabafazi banokuwomeleza njani umtshato wabo?
18 Nangona ukukrexeza kungathetheleleki, ukungathantamisi kusenokuba negalelo ekubeni iqabane liye kufuna uthando nokwaneliswa komnye umntu. (IMize. 5:18; INtshu. 9:9) Ngoko ke, iBhayibhile ibongoza izibini ezitshatileyo isithi: “Musani ukubandezana [iimfanelo zomtshato], ngaphandle kokuba kungokuvumelana okwexesha elimisiweyo.” Ngoba? “Ukuze uSathana anganihendi ngenxa yokuswela kwenu ukuzeyisa.” (1 Kor. 7:5) Ibiya kuba yintlekele ukuba isibini besinokuvumela uSathana asebenzise ‘ukuswela kwaso ukuzeyisa’ ukuze enze omnye waso anikezele esilingweni aze akrexeze! Xa iqabane lifuna ‘kungekhona ingenelo yalo, kodwa eyomnye umntu,’ lize linike iqabane lalo iimfanelo zomtshato kuba lilithanda, kungekhona nje ukugqithisa usana kunina, umtshato unokutsho womelele.—1 Kor. 10:24.
HLALANI NIKHUSELA UMTSHATO WENU
19. Yintoni esimele sizimisele ukuyenza, ibe kutheni?
19 Sele sisondele kwihlabathi elitsha elinobulungisa. Ngenxa yoko, ukunikezela kwiminqweno yenyama kunokusizisela intlekele, njengoko kwaba njalo kumaSirayeli ayi-24 000 kuMathafa akwaMowabhi. Emva kokuchaza ngeso siganeko sibuhlungu, iLizwi likaThixo lisilumkisa lisithi: “Lowo ucinga ukuba umile makalumke angawi.” (1 Kor. 10:12) Ngoko ke, kubaluleke nyhani ukuba someleze imitshato yethu ngokuhlala sithembekile kuBawo wethu osezulwini nakumaqabane ethu. (Mat. 19:5, 6) Ngoku lelona xesha lokuba ‘senze unako-nako ukuze ekugqibeleni asifumane singenabala, singenasiphako yaye siseluxolweni.’—2 Pet. 3:13, 14.


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
19 Kwathi emva koko wafa uNahashe+ ukumkani woonyana baka-Amoni, waza unyana wakhe walawula esikhundleni sakhe.+
2 UDavide wathi: “Ndiya kumenzela ububele bothando+ uHanuni unyana kaNahashe, ngenxa yokuba uyise wandenzela ububele bothando.”+ Ngako oko uDavide wathumela abathunywa ukuba bamthuthuzele ngenxa kayise, baza abathunywa bakaDavide bafika kwilizwe loonyana baka-Amoni+ kuHanuni ukuba bamthuthuzele.
3 Noko ke, iinkosana zoonyana baka-Amoni zathi kuHanuni: “Ngaba uDavide ubeka uyihlo na emehlweni akho ngokuba akuthumelele abathuthuzeli? Abakhonzi bakhe abezanga kuwe ukuze baligocagoce baze balibhukuqe, balihlole+ ilizwe?”+
4 Ngoko uHanuni wabathabatha abakhonzi bakaDavide+ wabacheba,+ wazisika zasisiqingatha izambatho zabo ukuya kutsho ezimpundu+ waza wabandulula.+
5 Kamva abantu bamxelela uDavide ngaloo madoda; kwaoko wathumela ukuba ahlangatyezwe, ngenxa yokuba ayethotyiwe kakhulu; yaye ukumkani wahlabela mgama wathi; “Hlalani eYeriko+ zide zikhule kakhulu iindevu zenu. Nandule ke nibuye.”
6 Ekuhambeni kwexesha oonyana baka-Amoni babona ukuba balivumba elibi+ kuDavide, yaye uHanuni+ noonyana baka-Amoni bathumela iitalente ezilliwaka zesilivere+ ukuziqeshela iinqwelo+ nabakhweli-mahashe eMesopotamiya naseAram-mahaka+ naseTsobha.+
7 Ngaloo ndlela baziqeshela amashumi amathathu anesibini amawaka eenqwelo+ nokumkani waseMahaka nabantu bakhe.+ Bangena bamisa inkampu phambi kweMedebha;+ ke bona oonyana baka-Amoni, bahlangana ndawonye kwizixeko zabo, beza emfazweni.
8 Akuva ngako uDavide, ngokukhawuleza wathumela uYowabhi+ nawo wonke umkhosi namadoda anamandla.+
9 Oonyana baka-Amoni baphuma bakha uluhlu lwedabi ngasesangweni lesixeko, ookumkani+ ababezile babebodwa endle.
10 Xa uYowabhi wabona ukuba abahlaseli abasedabini bangaphambili nangasemva kwakhe, kwaoko wanyula athile kuwo onke amadoda abalaseleyo kwaSirayeli waza wakha uluhlu ukuze ahlangabezane namaSiriya.+
11 Abanye abantu wabanikela esandleni sika-Abhishayi+ umntakwabo, ukuba akhe uluhlu ukuze ahlangabeze oonyana baka-Amoni.+
12 Waza wahlabela mgama wathi: “Ukuba amaSiriya+ athe omelela ngakumbi kunam, umele ube lusindiso lwam;+ kodwa ukuba bona oonyana baka-Amoni bathe bomelela kunawe, nam ndimele ndize kukusindisa.+
13 Yomelela,+ ukuze sizibonakalise sinesibindi ngenxa yabantu bakowethu nangenxa yezixeko zoThixo wethu;+ ke yena uYehova, uya kwenza okulungileyo emehlweni akhe.”+
14 UYowabhi nabantu ababenaye basondela kumaSiriya edabini,+ asaba+ asuka phambi kwakhe.
15 Ke bona oonyana baka-Amoni babona ukuba amaSiriya asabile, nabo basaba+ phambi kuka-Abhishayi umntakwabo baza ke ngoko bangena esixekweni.+ Kamva uYowabhi wafika eYerusalem.
16 Athi amaSiriya akubona ukuba oyisiwe+ phambi koSirayeli, athumela abathunywa ukuba bakhuphe amaSiriya awayekummandla woMlambo,+ kunye noShofaki intloko yomkhosi kaHadadezere phambi kwawo.
17 Xa kwanikelwa ingxelo kuDavide, ngoko nangoko wahlanganisa ndawonye wonke uSirayeli waza wawela iYordan waza kuwo, wakha uluhlu nxamnye nawo.+ Wathi akulakha uluhlu uDavide ukuba ahlangane namaSiriya, alwa naye.
18 Kodwa amaSiriya asaba+ kuSirayeli; waza uDavide wabulala kumaSiriya amawaka asixhenxe abaqhubi beenqwelo namashumi amane amawaka amadoda ahamba ngeenyawo, noShofaki intloko yomkhosi nayo wayibulala.+
19 Xa abakhonzi bakaHadadezere babonayo ukuba boyisiwe phambi koSirayeli,+ ngokukhawuleza benza uxolo noDavide baza bamkhonza;+ amaSiriya akafunanga kuzama ukubasindisa oonyana baka-Amoni kwakhona.+
Yithumele
Yithumele
1 Kronike 19
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=13&Chapter=19&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D13%26Chapter%3D19%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
AMAPHEPHA ONOKUBHALA KUWO
AMAPHEPHA ONOKUBHALA KUWO
Ukuzihlaziya Nezinto Ofanele Uzenze
Iphepha onokubhala kulo elenzelwe ukukunceda ubone okubalulekileyo phakathi kokuzihlaziya nezinto ofanele uzenze.
OKUNGAKUMBI
Ukucacisa Iinkolelo Zakho Ngobufanasini
Kunzima ukucacisa iinkolelo zakho ngalo mbandela untununtunu. Eli phepha unokubhala kulo liza kukunceda ube neendlela ezifanelekileyo nezichuliweyo zokuthetha ngobufanasini.
Ukuba Kuselwa Utywala Ndiza Kuthini?
Eli phepha unokubhala kulo liza kukunceda ulungiselele kwangaphambili ukuze unganyanzelwa ukuba usele utywala.
Ukumelana Neentlungu Zokukhula
Eli phepha unokubhala kulo linokukunceda umelane neengxaki zokufikisa.


text:
FEBRUWARI 27, 2015
EMERIKA
AmaNgqina Afumana Iimbasa Ngenxa Yokwakha Ngendlela Engayonakalisiyo Indalo
ENEW YORK—AmaNgqina KaYehova, aziwa ngomsebenzi wokushumayela ehlabathini lonke, ayavuzwa ngenxa yokwakha ngendlela engayonakalisiyo indalo.
IGreen Building Initiative yawonga amaNgqina ngenxa yezakhiwo ezibini zesebe laseMerika, eziseWallkill, eNew York: iSakhiwo F Sokuhlala Kwiifama ZeWatchtower, esagqitywa ngasekupheleni kuka-2012 neeOfisi ZaseWallkill ezagqitywa ngo-2014. Zozibini ezi zakhiwo zafumana eyona mbasa iphezulu yeGreen Globes.
UShaina Sullivan, uMphathi Wezentengiso, weGreen Building Initiative uthi: “Ehlabathini lonke kwizakhiwo ezahlolwayo, zingaphantsi kwe-4 pesenti eziye zafumana le mbasa.” UNkszn. Sullivan woleka ngelithi, iiOfisi ZaseWallkill “zizakhiwo zokuqala ezingahlali mntu ezafumana le mbasa kwiPhondo LaseNew York.” UJenna Middaugh, omnye umphathi weGreen Building Initiative uthi: “Kwizakhiwo eziyi-23 [eMerika] eziye zafumana le mbasa ukususela ngo-2006, iiOfisi ZaseWallkill zezona ziye zagqwesa nge-94 pesenti.”
IGreen Building Initiative inenkqubo eyisebenzisayo ukuze ihlole ize inike iimbasa izakhiwo ezakhiwe ngendlela engayonakalisiyo indalo. IGreen Building Initiative ijonga ukuba amanzi asetyenziswa njani, ukuncitshiswa kwendlela osetyenziswa ngayo umbane, igesi ephuma kwizityalo, ukusebenzisa izinto zokwakha ezifanelekileyo ukuqinisekisa ukuba indalo ayonakaliswa.
UDavid Bean, umalathisi wezakhiwo zamaNgqina ezingonakalisi indalo eMerika, uthi: “Ukufumana kwethu ezi mbasa kubonisa ukuba sakhe ngomgangatho ophezulu. Sisebenzela ekubeni sifumane le mbasa emva kokuba sakhe ikomkhulu elitsha eWarwick, eNew York.”
UZeny St. Jean, osebenzela kwikomkhulu lehlabathi, ongumalathisi wolwakhiwo lwamaNgqina KaYehova ehlabathini lonke uthi: “Nangona eyona nto iphambili ikukuhambisela phambili imfundo yeBhayibhile, siyazixabisa ezi mbasa kuba sisebenzela ekubeni zonke izakhiwo zingayonakalisi indalo.”
Media Contact(s):
International: J. R. Brown, Office of Public Information, tel. +1 718 560 5000


text:
MEYI 3, 2016
ETURKMENISTAN
Amapolisa Abetha Abo Babeze Kwisikhumbuzo Sokufa KukaKristu eTurkmenabad
Ngo-Matshi 23, 2016, amapolisa ambhonzeleka ukuza kuphazamisa amaNgqina kaYehova angama-20 kumzi awayehlanganisene kuwo ukuze babenesikhumbuzo sokufa kukaKristu sanyaka ngamnye eTurkmenabad. Ngenxa yokungakwazi ukungena phakathi kuloo ndlu, amapolisa aqhubeka ehleli phandle. Akekho owayezimisele ukuphuma endlwini ngoko bahlala khona ubusuku bonke.
Ngosuku olulandelayo, amapolisa amane aqhekeza kuloo ndlu aze angena. Abetha amanye amaNgqina ibe ayendlongondlongo kangangokuba kwafuneka lisiwe esibhedlele ibhinqa elalikhulelwe. Bonke bathathwa baza basiwa kwisikhululo samapolisa, apho amadoda amabini angamaNgqina abethwayo. NgoMatshi 25, bonke abo babebanjiwe bakhululwa ngaphandle kwendoda eyagcinwa eluvalelweni iintsuku ezili-15. NgoAprili 19, abasemagunyeni bahlawulisa amaNgqina asixhenxe ibe ngamnye kuwo wayehlawula i- $143 nangona kungazange kubekho sigqibo senkundla ngokuphathelele la maNgqina.